(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΔ΄

Παρασκευή, 04 Απριλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Γ. Παπανδρέου., σελ.
3. Ανακοινώνεται ότι τη συνεδρίαση παρακολουθούν σπουδαστές και σπουδάστριες της Σχολής Ικάρων, συνοδευόμενοι από τον Επόπτη Κατεύθυνσης Διοικητικών καθώς και μαθήτριες και μαθητές και εκπαιδευτικοί συνοδοί τους από το 3ο Γυμνάσιο Πτολεμαΐδας, το 9ο Δημοτικό Σχολείο Ηρακλείου Κρήτης και απο το 7ο Γενικό Λύκειο Λάρισας., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 7 Απριλίου 2025., σελ.
3. Συζήτηση επικαίρων ερωτήσεων:
 α) Προς την Υπουργό Πολιτισμού με θέμα: «Αναγκαία η διατήρηση της αρχιτεκτονικής κληρονομιάς της Λάρισας: Η περίπτωση του Μεγάρου και της Οικίας Αλεξάνδρου», σελ.
 β) Προς τον Υπουργό Κλιματικής Κρίσης και Πολιτικής Προστασίας με θέμα: « Άρση Επικινδυνότητας για το χωριό της Βρίσας», σελ.
 γ) Προς τον Υπουργό Εσωτερικών:
 i. με θέμα: «Τελωνεία Έβρου: ανάγκη για άμεση και αποτελεσματική λύση στα μεγάλα προβλήματα», σελ.
 ii. με θέμα: «Καθιέρωση της 16ης Σεπτεμβρίου ως Ημέρα Μνήμης των θυμάτων της Β' Βουλγαρικής Κατοχής (1916 -1918) στην Ανατολική Μακεδονία (Νομοί Δράμας, Καβάλας και Σερρών), σελ.
 δ) Προς τον Υπουργό Υποδομών και Μεταφορών:
 i. με θέμα: «Κατάργηση εκδοτηρίων σε 34 Σιδηροδρομικούς Σταθμούς σε όλη την Ελλάδα», σελ.
 ii. με θέμα: «Τελικά τι συμβαίνει με τα συστήματα ασφαλείας στον σιδηρόδρομο;», σελ.
 iii. με θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων», σελ.
 ε) Προς την Υπουργό Εργασίας και Κοινωνικής Ασφάλισης με θέμα: «Προγράμματα της Δημόσιας Υπηρεσίας Απασχόλησης (ΔΥΠΑ) για τους απολυμένους της ΛΑΡΚΟ», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού, Πολιτισμού και Ψηφιακής Διακυβέρνησης κατέθεσαν στις 3-4-2025 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία», σελ.
2. Κατάθεση σχεδίου νόμου: Ο Αναπληρωτής Υπουργός Υποδομών και Μεταφορών και οι Υπουργοί Εξωτερικών και Εσωτερικών κατέθεσαν στις 3-4-2025 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης», σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΜΠΟΥΡΑΣ Α. , σελ.

Β. Επί των επικαίρων ερωτήσεων:

 ΚΑΖΑΜΙΑΣ Α. , σελ.
 ΚΑΡΑΓΚΟΥΝΗΣ Κ. , σελ.
 ΚΑΡΑΜΕΡΟΣ Γ. , σελ.
 ΚΑΤΣΑΦΑΔΟΣ Κ. , σελ.
 ΚΑΤΣΩΤΗΣ Χ. , σελ.
 ΚΥΡΑΝΑΚΗΣ Κ. , σελ.
 ΛΙΑΚΟΥΛΗ Ε. , σελ.
 ΛΙΒΑΝΙΟΣ Θ. , σελ.
 ΜΕΝΔΩΝΗ Σ. , σελ.
 ΜΠΟΥΜΠΑΣ Κ. , σελ.
 ΝΙΚΟΛΑΪΔΗΣ Α. , σελ.
 ΧΡΗΣΤΙΔΟΥ Ρ. , σελ.
 ΨΥΧΟΓΙΟΣ Γ. , σελ.

Γ. ΠΑΡΕΜΒΑΣΕΙΣ:

 ΜΠΟΥΡΑΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΔ΄

Παρασκευή 4 Απριλίου 2025

Αθήνα, σήμερα στις 4 Απριλίου 2025, ημέρα Παρασκευή και ώρα 9.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ.**

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλή σας ημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-4-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΓ΄ συνεδριάσεώς του, της Πέμπτης 3 Απριλίου 2025, σε ό,τι αφορά την ψήφιση στο σύνολο των σχεδίων νόμων: α) «Κύρωση της Συμφωνίας για συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και του Υπουργείου Τουρισμού, Ταχυδρομείων, Συνεργασίας και Εκθέσεων της Δημοκρατίας του Αγίου Μαρίνου» και β) «Κύρωση του Μνημονίου Κατανόησης και Συνεργασίας στον Τομέα της Υγείας μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας του Βασιλείου της Σαουδικής Αραβίας».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Νεφέλη Χατζηιωαννίδου, Βουλευτή Επικρατείας της Νέας Δημοκρατίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, ολοκληρώθηκε η ανακοίνωση των αναφορών. Ευχαριστώ τη συνάδελφο κ. Μαρία - Νεφέλη Χατζηιωαννίδου, Βουλευτή Επικρατείας της Νέας Δημοκρατίας.

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 7 Απριλίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 739/27-3-2025 επίκαιρη ερώτηση της Βουλευτού Επικρατείας της Κοινοβουλευτικής Ομάδας της Νέας Δημοκρατίας κ. Μαρίας - Νεφέλης Χατζηιωαννίδου προς τον Υπουργό Ψηφιακής Διακυβέρνησης με θέμα: «Μέτρα για την ενίσχυση της ψηφιακής παιδείας και την προστασία των ανηλίκων στον ψηφιακό χώρο».

2. Η με αριθμό 732/26-3-2025 επίκαιρη ερώτηση του Βουλευτή Κοζάνης της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Παρασκευά Κουκουλόπουλου προς τον Υπουργό Εθνικής Οικονομίας και Οικονομικών με θέμα: «Οι τέσσερεις νέες προσκλήσεις στο Πρόγραμμα «Δίκαιη Αναπτυξιακή Μετάβαση» (ΠΔΑΜ) συνιστούν εμπαιγμό των μικρομεσαίων παραγωγών ΑΠΕ».

3. Η με αριθμό 742/28-3-2025 επίκαιρη ερώτηση του Βουλευτή Χανίων της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Παύλου Πολάκη προς τον Υπουργό Υγείας με θέμα: «Πρωτοφανής διαγωνιστική διαδικασία του ΕΟΠΥΥ για τη στέγαση της Περιφερειακής Διεύθυνσης (ΠΕΔΙ) Ανατολικής Αθήνας».

4. Η με αριθμό 736/27-3-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας με θέμα: «Σχετικά με την απλήρωτη άσκηση των σπουδαστριών & των σπουδαστών στις Σχολές Ανώτερης Επαγγελματικής Κατάρτισης (ΣΑΕΚ) του Υπουργείου Υγείας».

5. Η με αριθμό 741/27-3-2025 επίκαιρη ερώτηση του Βουλευτή Έβρου της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Κλιματικής Κρίσης και Πολιτικής Προστασίας με θέμα: «Ανάγκη για εργασιακή αποκατάσταση των μέχρι πρότινος υπηρετούντων στην Πυροσβεστική Υπηρεσία εποχικών συμβασιούχων πυροσβεστών».

6. Η με αριθμό 746/28-3-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς τον Υπουργό Υποδομών και Μεταφορών με θέμα: «Δύο χρόνια μετά το έγκλημα των Τεμπών η Hellenic Train δεν καταβάλει την αποζημίωση στους συγγενείς δύο εργαζομένων που δούλευαν στο κυλικείο του μοιραίου τραίνου και σκοτώθηκαν».

7. Η με αριθμό 735/27-3-2025 επίκαιρη ερώτηση του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υγείας με θέμα: «Οι καταγγελίες των εργαζομένων του Νοσοκομείου «Αττικόν» περί εντολής συλλογής προσωπικών δεδομένων των τραυματιών από το πανελλαδικό συλλαλητήριο της 28ης Φεβρουαρίου στη 2η επέτειο του εγκλήματος των Τεμπών».

8. Η με αριθμό 733/26-3-2025 επίκαιρη ερώτηση του ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Εθνικής Οικονομίας και Οικονομικών, με θέμα: «Αχίλλειο Κέρκυρας και Μπούρτζι Ναυπλίου: Τι σχεδιάζετε με την προώθησή τους σε διεθνή έκθεση ακινήτων (real estate) στις Κάννες;».

9. Η με αριθμό 752/31-3-2025 επίκαιρη ερώτηση της ανεξάρτητης Βουλευτού Νομού Πέλλας κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων με θέμα: «Χωρίς χαλαζική προστασία θα μείνουν το 2025 τεράστιες εκτάσεις στη βόρεια Ελλάδα».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1.Η με αριθμό 749/30-3-2025 επίκαιρη ερώτηση της Βουλευτού Ηρακλείου της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ελένης Βατσινά προς την Υπουργό Παιδείας, Θρησκευμάτων και Αθλητισμού με θέμα: «Η επί επτά έτη εκκρεμούσα αντιστοίχιση πτυχίων των αποφοίτων των πρώην ΑΕΙ ΤΤ (Τεχνολογικού Τομέα) με τα αντίστοιχα ακαδημαϊκών δομών και τα προβλήματα που έχει δημιουργήσει στους αποφοίτους του Ελληνικού Μεσογειακού Πανεπιστήμιου (πρώην ΤΕΙ Κρήτης)».

2. Η με αριθμό 759/31-3-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Χρήστου Γιαννούλη προς τον Υπουργό Περιβάλλοντος και Ενέργειας με θέμα: «Η Θεσσαλονίκη στη λίστα με τις δέκα περισσότερο μολυσμένες πόλεις στην Ελλάδα».

3. Η με αριθμό 755/31-3-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Εσωτερικών με θέμα: «Για την κτιριακή κατάσταση στα σχολεία της Αττικής πέντε χρόνια μετά τον σεισμό του 2019 στην Αττική».

4. Η με αριθμό 754/31-3-2025 επίκαιρη ερώτηση της Βουλευτού Φλώρινας της Κοινοβουλευτικής Ομάδας της Νέας Αριστεράς κ. Θεοπίστης Πέρκα προς τον Υπουργό Υποδομών και Μεταφορών με θέμα: «Συνεχίζει το Υπουργείο Υποδομών & Μεταφορών να εξαιρεί την Hellenic Train από την εφαρμογή ευρωπαϊκών κανονισμών για τα δικαιώματα των επιβατών;».

5. Η με αριθμό 762/31-3-2025 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας της Πλεύσης Ελευθερίας κ. Ελένης Καραγεωργοπούλου προς τον Υπουργό Ανάπτυξης με θέμα: «Καταστροφικές “στρατηγικές επενδύσεις” στην Ίο Κυκλάδων».

6. Η με αριθμό 750/31-3-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ- Κινήματος Αλλαγής κ. Αναστάσιου Νικολαΐδη προς τον Υπουργό Εθνικής Οικονομίας και Οικονομικών με θέμα: «Έντονη αναστάτωση στην τοπική κοινωνία της Δράμας από το ενδεχόμενο κλεισίματος της ΔΟΥ Δράμας».

7. Η με αριθμό 756/31-3-2025 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Προβλήματα των απολυμένων εργαζομένων στην επιχείρηση “Βαρβαρέσος Α.Ε. Ευρωπαϊκά Νηματουργεία”».

8. Η με αριθμό 763/31-3-2025 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Σπυρίδωνα Μπιμπίλα προς τον Υπουργό Κλιματικής Κρίσης και Πολιτικής Προστασίας με θέμα: «Η ανικανότητα και αδιαφορία της Κυβέρνησης για τους σεισμόπληκτους - πληγέντες του Αρκαλοχωρίου Κρήτης».

9. Η με αριθμό 751/31-3-2025 επίκαιρη ερώτηση του Βουλευτή Αργολίδος της Κοινοβουλευτικής Ομάδας του ΠΑΣΟΚ- Κινήματος Αλλαγής κ. Ανδρέα Πουλά προς τον Υπουργό Υγείας με θέμα: «Σοβαρά προβλήματα υποστελέχωσης στο Γενικό Νοσοκομείο Άργους».

10. Η με αριθμό 757/31-3-2025 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Τσοκάνη προς τον Υπουργό Περιβάλλοντος και Ενέργειας με θέμα: «Εγκατάσταση υπόγειων αγωγών μεταφοράς “λευκών” προϊόντων διύλισης πετρελαίου κατά μήκος της σιδηροδρομικής γραμμής Ελευσίνας-Ασπροπύργου».

11. Η με αριθμό 761/31-3-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ- Κινήματος Αλλαγής κ. Εμμανουήλ Χριστοδουλάκη προς τον Υπουργό Προστασίας του Πολίτη με θέμα: «Επικίνδυνη υποστελέχωση των Αστυνομικών Τμημάτων στην Ανατολική Αττική - Σοβαρό περιστατικό επίθεσης σε αστυνομικούς μέσα στο Αστυνομικό Τμήμα Κορωπίου».

12. Η με αριθμό 758/31-3-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας με θέμα: «Να λάβει το σύνολο των εργαζομένων στις δασικές υπηρεσίες το επίδομα επικίνδυνης και ανθυγιεινής εργασίας».

13. Η με αριθμό 760/31-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών με θέμα: «Να γίνουν όλοι οι απαραίτητοι έλεγχοι και οι απαιτούμενες επισκευές ώστε με ασφάλεια, να παραδοθεί σε μαθητές και εκπαιδευτικούς το Γυμνάσιο Νέας Αλικαρνασσού στο Ηράκλειο της Κρήτης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3199/10-2-2025 ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Ανάπτυξης με θέμα: «Έωλες οι δεσμεύσεις της Νέας Δημοκρατίας για τον αναπτυξιακό ν.4887/2022 - Ελλάδα Ισχυρή Ανάπτυξη».

2 .Η με αριθμό 265/16-10-2024 ερώτηση του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Η επείγουσα διάσταση των κλιματικών προκλήσεων που αντιμετωπίζει η πρωτεύουσα της χώρας δεν αφήνει περιθώρια στη διοικητική μηχανή να κωλυσιεργεί ή και να αποτρέπει την εξασφάλιση ελεύθερων χώρων πρασίνου».

3. Η με αριθμό 3626/24-2-2025 ερώτηση του ανεξάρτητου Βουλευτή Φθιώτιδος κ. Ιωάννη Σαρακιώτη προς τον Υπουργό Εξωτερικών με θέμα: «Ποιες οι διπλωματικές ενέργειες του Υπουργείου Εξωτερικών για την απελευθέρωση Έλληνα υπηκόου από Ουκρανικό στρατόπεδο αιχμαλώτων μετά από έξι μήνες;»

Επίσης, οι Υπουργοί Ανάπτυξης, Εθνικής Οικονομίας και Οικονομικών, Εξωτερικών, Παιδείας, Θρησκευμάτων και Αθλητισμού, Πολιτισμού και Ψηφιακής Διακυβέρνησης κατέθεσαν στις 3-4-2025 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία».

Παράλληλα, ο Αναπληρωτής Υπουργός Υποδομών και Μεταφορών και οι Υπουργοί Εξωτερικών και Εσωτερικών κατέθεσαν στις 3-4-2025 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης».

Παραπέμπονται στις αρμόδιες Διαρκείς Επιτροπές.

Επίσης, ο Βουλευτής του ΠΑΣΟΚ - Κινήματος Αλλαγής και πρώην Πρωθυπουργός κ. Γεώργιος Παπανδρέου αιτείται ολιγοήμερη άδεια απουσίας στο εξωτερικό από 5-4-2025 έως και 6-4-2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 4 Απριλίου 2025 ότι οι επίκαιρες ερωτήσεις που θα συζητηθούν είναι η υπ’ αριθμόν 737/27-3-2025 επίκαιρη ερώτηση και η υπ’ αριθμόν 377/22-10-2024 ερώτηση (κατ’ άρθρο 130 παράγραφος 5 του Κανονισμού της Βουλής) που θα απαντηθούν από τον Υπουργό Εσωτερικών κ. Θεόδωρο Λιβάνιο, η υπ’ αριθμόν 747/29-3-2025 επίκαιρη ερώτηση που θα απαντηθεί από την Υπουργό Πολιτισμού κ. Στυλιανή Μενδώνη, οι υπ’ αριθμ. 724/24-3-2025, 734/27-3-2025 και 744/28-3-2025 επίκαιρες ερωτήσεις που θα απαντηθούν από τον Αναπληρωτή Υπουργό Υποδομών και Μεταφορών κ. Κωνσταντίνο Κυρανάκη, η υπ’ αριθμόν 3144/6-2-2025 ερώτηση (κατ’ άρθρο 130 παράγραφος 5 του Κανονισμού της Βουλής) που θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη και η υπ’ αριθμόν 745/28-3-2025 επίκαιρη ερώτηση που θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.

Με την ευκαιρία, κάνω την υπενθύμιση ότι είναι οκτώ επίκαιρες ερωτήσεις και ότι στις 11.00΄ η ώρα η Αίθουσα έχει κλειστεί για την Κοινοβουλευτική Ομάδα της Νέας Δημοκρατίας. Σήμερα, όσον αφορά στον χρόνο -το ξέρετε εξάλλου, έμπειροι είστε και εγώ σας έχω διαχειριστεί πολλές φορές στις επίκαιρες ερωτήσεις- θέλω να τηρηθεί απόλυτα τόσο από τους συναδέλφους μου Βουλευτές όσο και από τους Υπουργούς. Συγκεκριμένοι να είστε στα ερωτήματα και οι Υπουργοί να δίνουν συγκεκριμένες απαντήσεις, γιατί είναι οκτώ ερωτήσεις και στις 11.00΄ η ώρα πρέπει να κλείσουμε.

Και ξεκινάμε με την πρώτη με αριθμό 747/29-3-2025 επίκαιρη ερώτηση δεύτερου κύκλου της Βουλευτού Λάρισας της Κοινοβουλευτικής Ομάδας του ΠΑΣΟΚ- Κινήματος Αλλαγής κ. Ευαγγελίας Λιακούλη προς την Υπουργό Πολιτισμού με θέμα: «Αναγκαία η διατήρηση της αρχιτεκτονικής κληρονομιάς της Λάρισας: Η περίπτωση του μεγάρου και της οικίας Αλεξάνδρου».

Ορίστε, κυρία Λιακούλη, έχετε τον λόγο για την πρωτολογία σας για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε, καλημέρα σας!

Καλημέρα, κυρία Υπουργέ!

Κατ’ αρχάς, επειδή βρισκόμαστε στην Εθνική Αντιπροσωπεία και στην Ολομέλεια της Βουλής, κύριε Πρόεδρε, θα μου επιτρέψετε -πριν αναπτύξω την ερώτηση- να απαντήσω σε ένα μήνυμα που μου στέλνουν, από διάφορες πλευρές, τις τελευταίες ημέρες και μου λένε με απλά λόγια ότι δεν υπάρχει κανένας λόγος να ασχοληθώ με το θέμα αυτό και κακώς κάνω που ασχολούμαι και πως θα έπρεπε να προσέχω.

Απαντώ, λοιπόν, κυρία Υπουργέ, σε αυτούς που μου στέλνουν αυτά τα μηνύματα ότι θα συνεχίσω να ασχολούμαι και να σταματήσουν να μου τα στέλνουν, γιατί αυτοί μπορεί να είναι πομποί, αλλά δεν βρίσκουν αποδέκτη. Και, βεβαίως, τα μηνύματα αυτά έχουν σχέση με το θέμα που συζητάμε σήμερα, με τη διάσωση ενός νεοκλασικού κτιρίου, του οποίου ο ιδιοκτήτης, ένας άνθρωπος με μεγάλη ιστορία στην πόλη της Λάρισας και με παρεμβατικό τρόπο στα πράγματα της πόλης, απεβίωσε αφήνοντας σε κληρονόμους το συγκεκριμένο ακίνητο –η γνωστή μοίρα των διατηρητέων- το οποίο πουλήθηκε σε έναν εργολάβο και από εκεί ξεκινάει η περιπέτεια του συγκεκριμένου κτιρίου.

Για να ξέρουμε, όμως, γιατί μιλάμε, επειδή έχει γίνει μελέτη για το συγκεκριμένο «Μέγαρο Αλεξάνδρου», είναι το ψηλότερο τριώροφο σωζόμενο προπολεμικό κτίριο της πόλης, ένα από τα ελάχιστα με εκλεκτικιστικά στοιχεία. Χαρακτηριστικά είναι τα τόξα του του δευτέρου ορόφου, ιδιαίτερη εικόνα στο κτίριο, τοιχογραφίες μέσα, το ισόγειο είναι ένα ψηλοτάβανο κτίριο, ενώ η οικία Αλεξάνδρου είναι ένα ιδιαίτερο παράδειγμα αλλαγής, μίξης αρχιτεκτονικού ύφους, καθώς ήταν αρχικά ένα τυπικό νεοκλασικό κτίριο, που, όμως, μετά τις καταστροφές που υπέστη από τον σεισμό του 1941 προτιμήθηκε να ακολουθηθεί ένα πρώιμο μπρουταλιστικό, μοντερνιστικό ύφος με αρκετά σημαντικά στοιχεία.

Αυτό, λοιπόν, το κτίριο, κυρία Υπουργέ, έχει υποστεί έναν τεράστιο βανδαλισμό το τελευταίο χρονικό διάστημα του τελευταίου ενάμιση μήνα, όπως καταγγέλλει το ΤΕΕ Κεντρικής και Δυτικής Ελλάδας, αλλά και ο Σύλλογος Αρχιτεκτόνων και όλα αυτά οφείλονται σε ένα πινγκ-πονγκ που παίζουν μεταξύ τους οι Υπηρεσίες. Στην αρχή, δηλαδή, έδωσαν άδεια και μετά με ένα απίστευτο σκεπτικό η αρμόδια Υπηρεσία Νεωτέρων Μνημείων και η ΥΔΟΜ ταυτόχρονα ανακάλεσαν μεν την άδεια και την ξαναέδωσαν, προκειμένου να γίνουν λίγες –λέει- εργασίες μικρού βεληνεκούς. Όμως, οι εργασίες είναι μεγάλες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Να φανταστείτε –τελειώνω, κύριε Πρόεδρε- ότι πριονίστηκαν τα κάγκελα της οικίας, τα παλιά κάγκελα, βγήκε η πόρτα με το ξυλόγλυπτο και λοιπά και συνεχίζεται η ιστορία αυτή.

Θέλω μόνο να σας πω, κυρία Υπουργέ -και ελπίζω στην ευαισθησία σας, διότι γνωρίζω πολύ καλά και αναγνωρίζω δημόσια τον παρεμβατικό σας θετικό ρόλο στη διάσωση και ανάδειξη του Αρχαίου Θεάτρου της Λάρισας- ότι πραγματικά η πόλη μας έχει μείνει ένα κουφάρι. Από το 1994 και τα εβδομήντα έξι κτίρια έχουν μείνει τριάντα.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία συνάδελφε, ξεφύγατε αρκετά, έχετε και δευτερολογία.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε.

Εάν δεν παρέμβει το Υπουργείο σας σήμερα και τώρα, δεν θα υπάρξει αύριο για αυτά τα ιδιαίτερης αξίας διατηρητέα κτίρια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ, δώστε την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρία Βουλευτή, ευχαριστώ για την ερώτησή σας γιατί είναι μία ευκαιρία να αποσαφηνίσουμε κάποια σημεία. Το ονομαζόμενο «Μέγαρο Αλεξάνδρου» φέρεται να κατασκευάστηκε το 1930 με χρήση ως εμπορικό κατάστημα. Το κτίριο έκτοτε έχει υποστεί σημαντικές αλλοιώσεις των όψεων, ιδιαίτερα των όψεων και το ξέρω καλά γιατί είναι ακριβώς απέναντι από το Αρχαίο Θέατρο, το βλέπω, λοιπόν, μπορεί να το δει κανείς πολύ εύκολα.

Από την άλλη πλευρά, η οικία «Δημητρίου Αλεξάνδρου», στην οποία αναφέρεστε, όπως φαίνεται σε παλιές φωτογραφίες, ήταν πράγματι ένα ενδιαφέρον κτίσμα με κάποια νεοκλασικά χαρακτηριστικά. Όμως, το κτίριο υπέστη πολύ σοβαρές μορφολογικές αλλαγές μετά τον σεισμό του 1941, οπότε και καταστράφηκε ολοσχερώς ο όροφος. Ακολούθως, ανακατασκευάστηκε ο όροφος και η στέγη, ενώ μία πλάκα από οπλισμένο σκυρόδεμα αντικατέστησε το ξύλινο πάτωμα, με συνέπεια την προσθήκη δοκών και υποστυλωμάτων εσωτερικά.

Το λέω αυτό, για να συνειδητοποιήσουμε -ανεξαρτήτως του τι θα γίνει- ότι το συγκεκριμένο κτίριο στο οποίο αναφέρεστε έχει υποστεί τεράστιες αλλοιώσεις.

Τα δύο κτίρια ανήκουν επίσης σε ιδιώτη, το είπατε και εσείς. Ακριβώς λόγω των αλλοιώσεων που έχουν υποστεί μέχρι σήμερα δεν έχουν κηρυχθεί μνημεία από την Υπηρεσία Νεωτέρων Μνημείων και Τεχνικών Έργων Θεσσαλίας. Εδώ να πω ότι ο αρχαιολογικός νόμος για κτίρια τα οποία είναι απλώς προγενέστερα των τελευταίων εκατό ετών είναι πάρα πολύ αυστηρός, θέτει πολύ συγκεκριμένα κριτήρια για τον χαρακτηρισμό τους. Αυτό το οποίο λέει ο νόμος είναι ότι για αυτά τα κτίρια, τα προγενέστερα των τελευταίων εκατό ετών, η εκτέλεση εργασιών για τις οποίες απαιτείται η έκδοση οικοδομικής άδειας, ακόμη και αν τα ακίνητα αυτά δεν έχουν χαρακτηριστεί μνημεία, δεν επιτρέπεται χωρίς την έγκριση της Υπηρεσίας. Για τον σκοπό αυτό ο ενδιαφερόμενος γνωστοποιεί στην Υπηρεσία ότι προτίθεται να προβεί σε αυτήν.

Πράγματι, ο Σύλλογος Αρχιτεκτόνων Λάρισας ειδοποίησε την αρμόδια Υπηρεσία για τις εργασίες οι οποίες γίνονται, έγινε μία ανταλλαγή σε πολύ σύντομο χρονικό διάστημα, από τις 18 Φεβρουαρίου έως τις 23 Φεβρουαρίου είχαν απαντηθεί τα πάντα. Η Πολεοδομία σωστά -γιατί είναι δουλειά της Πολεοδομίας- διέκοψε τις εργασίες.

Όταν, όμως, προσκομίστηκε η βεβαίωση της άδειας για μικρής κλίμακας εργασίες, εκεί εκ του νόμου η Υπηρεσία δεν μπορεί να παρέμβει. Η Υπηρεσία Νεωτέρων Μνημείων δεν μπορεί να παρέμβει σε αυτό, ακριβώς γιατί το κτίριο είναι απλώς προγενέστερο των εκατό ετών. Να επισημάνω ότι ακόμη και σε μνημεία για μικρής κλίμακας εργασίες μπορεί και να μην υπάρχει παρέμβαση της Υπηρεσίας. Σε κάθε περίπτωση, και στα μνημεία αυτά μπορούν να γίνουν επισκευές ανεξαρτήτως όλων αυτών. Η Υπηρεσία Νεωτέρων Μνημείων έχει ήδη προγραμματίσει αυτοψία στα δύο κτίρια την προσεχή εβδομάδα, δηλαδή από 7 έως 11 Απριλίου.

Ως γενική αρχή, όμως, θα ήθελα να πω κάτι. Όταν μια πόλη αγαπάει και θέλει το κτιριακό της απόθεμα, η λύση δεν είναι να τα κηρύσσουμε μνημεία. Ο αρχαιολογικός νόμος προστατεύει με τον ίδιο τρόπο τον Παρθενώνα, τη Μονή Δαφνίου με τα υπέροχα ψηφιδωτά και αυτά τα κτίρια που εμείς σήμερα κηρύσσουμε μνημεία. Είναι μια πολύ βαριά διαδικασία. Αν η πόλη πραγματικά τα αγαπάει, πιστεύω ότι υπάρχουν πολλές άλλες λύσεις για να τα προστατεύσει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Ορίστε, κυρία Λιακούλη, έχετε τον λόγο για τρία λεπτά και θα παρακαλέσω θερμά για την τήρηση του χρόνου.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Εγώ, κυρία Υπουργέ, προσπαθώ να εκπροσωπήσω την πόλη. Παρ’ όλα αυτά, έχω συνείδηση ότι δεν είμαι όλη η πόλη. Συνεπώς, μακάρι να είχα τη δυνατότητα να υιοθετήσω τα συγκεκριμένα κτίρια. Προσωπικά, θα το έκανα.

Θέλω, όμως, κυρία Υπουργέ, επειδή έχετε ενημέρωση από τις Υπηρεσίες, να σας πω ότι συνδεόμουν με μία προσωπική σχέση, επειδή αγαπώ το αντικείμενο αυτό, με τον αείμνηστο Δημήτρη Αλεξάνδρου. Επισκέφτηκα, λοιπόν, τρία χρόνια πριν τον θάνατό του, το 2020 δηλαδή, το σπίτι και δεν είδα καμία τέτοιου είδους καταστροφή και ζημιά. Αντίθετα, θέλω να σας πω ειλικρινά ότι έμεινα έκθαμβη με τον τρόπο με τον οποίο είχε δομήσει το ακίνητο, τις τοιχογραφίες που είχε εσωτερικά, τις μικρογραφίες, πάρα πολλά αντικείμενα και άλλα που δεν θα τα πω για να μη σπαταλώ τον χρόνο σε αυτό. Πάντως, δεν ήταν εικόνα καταστροφής. Ένα το κρατούμενο. Τώρα, αν έχει γίνει εικόνα καταστροφής για να εξυπηρετήσει συγκεκριμένα συμφέροντα ιδιωτών, βεβαίως και μπορεί να έγινε. Αυτό προσπαθούμε να αποτρέψουμε.

Κατ’ αρχάς, χαιρετίζω την απόφαση του Υπουργείου Πολιτισμού και των αρμόδιων Υπηρεσιών την επόμενη εβδομάδα να πραγματοποιήσετε τις αυτοψίες, κυρία Υπουργέ. Αυτό είναι το σημαντικό νέο της ημέρας. Εγώ κρατώ το θετικό νέο της ημέρας και το θετικό αποτέλεσμα του κοινοβουλευτικού ελέγχου, που πάντοτε πρέπει να υπάρχει και πάντοτε μας ενθαρρύνει όταν έχουμε τέτοιου είδους απαντήσεις.

Σε ό,τι αφορά το αίτημα του ΤΕΕ και του Συλλόγου Αρχιτεκτόνων –επειδή μου δίνεται η ευκαιρία το λέω, να ξέρετε ότι γι’ αυτό είπα πριν «πινγκ-πονγκ», κυρία Υπουργέ- είναι εδώ και μήνες στην αρμόδια Υπηρεσία για να κάνει αυτήν την αυτοψία. Δηλαδή, δεν θα έπρεπε κανονικά να παρεμβάλλεται ο κοινοβουλευτικός έλεγχος για να γίνει η αυτοψία από τις αρμόδιες Υπηρεσίες, αλλά καλοδεχούμενο και έτσι όπως γίνεται.

Κι επειδή μιλάμε και για την κανονικότητα και επειδή μιλήσατε και για την πόλη, ανοίγοντας ένα πολύ μεγάλο ζήτημα και για την τοπική αυτοδιοίκηση και για την τοπική κοινότητα, κοιτάξτε, έχω την αίσθηση, κυρία Υπουργέ, ότι θα πρέπει η Εθνική Αντιπροσωπεία με όρους συναίνεσης –το τονίζω αυτό- να συζητήσει για το νέο πλαίσιο των διατηρητέων κτιρίων και για τον τρόπο με τον οποίο αυτό πρέπει να γίνεται. Δεν μπορούμε να έχουμε αόρατους κάποιους ιδιοκτήτες ή κληρονόμους που δεν μπορούν να το συντηρήσουν. Μα, δεν μπορούν να το συντηρήσουν! Είναι μία πραγματικότητα. Ένας μισθοσυντήρητος κληρονόμος, εγώ σας λέω, δεν μπορεί να συντηρήσει ένα διατηρητέο. Από την άλλη, είναι ιδιωτικό δικαίωμα, αστικό δικαίωμα, κάποιος που το έχει αγοράσει ακώλυτα, σύμφωνα με τη νομοθεσία, να μπορεί να το αξιοποιήσει.

Άρα, λοιπόν, είναι δαιδαλώδες το πλαίσιο και νομίζω ότι αν προσπαθήσουμε μαζί να το ξεκαθαρίσουμε και να το βάλουμε σε άλλη βάση, δημιουργώντας και ένα πράσινο ταμείο σε μία πόλη για να σώζει τα ακίνητά της, τότε πραγματικά θα έχουμε κάνει όλοι το χρέος μας και θα έχουμε ολοκληρώσει τις διαδικασίες, σώζοντας την πολιτιστική κληρονομιά που είναι το αποτύπωμά μας, αλλά ταυτόχρονα και το χρέος μας στις επόμενες γενιές.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ, κύριε Πρόεδρε.

Κυρία Βουλευτή, καταλαβαίνω και πραγματικά εκτιμώ το πάθος σας για την προστασία αυτών των ακινήτων. Θέλω να επισημάνω ότι η Υπηρεσία δεν ψεύδεται όταν λέει ότι έχει υποστεί αλλοιώσεις. Εγώ έψαξα και τη βιβλιογραφία και είδα ότι πράγματι έχουν καταχωρηθεί από τρίτους, από ανεξάρτητους επιστήμονες –ενδεχομένως, κάποιους από αυτούς να τους ξέρετε- οι μεγάλες αλλοιώσεις που συνέβησαν στην οικία τη συγκεκριμένη μετά τον σεισμό του 1941.

Πράγματι, αυτό που λέτε ότι υπήρχαν μέσα τοιχογραφίες μέχρι πρόσφατα, αυτές κατά τη βιβλιογραφία –και όχι κατά την Υπηρεσία- ήταν ένα αποτέλεσμα της φροντίδας του αείμνηστου Δημήτρη Δημητρούλια. Ο ίδιος ήταν ρέκτης. Θέλησε, λοιπόν, να επαναφέρει με τα ίδια στοιχεία την εικόνα του παλιού σπιτιού.

Όλα αυτά τα λέω όχι γιατί δεν πρέπει να τα ψάξουμε, απλώς για να βάλουμε το θέμα στη σωστή του διάσταση. Να επαναλάβω ότι σύμφωνα με τον αρχαιολογικό νόμο, εφόσον πρόκειται για εργασίες μικρής κλίμακας, αυτό δεν είναι δουλειά της Υπηρεσίας του Υπουργείου Πολιτισμού να το δει. Αυτό είναι δουλειά της ΥΔΟΜ. Εφόσον, όμως, είναι εργασίες μικρής κλίμακας, αυτές επιτρέπονται ακόμη και στα κηρυγμένα μνημεία με βάση τον αρχαιολογικό νόμο.

Επίσης, σε σχέση με αυτό που είπατε ότι το αίτημα για χαρακτηρισμό έχει γίνει εδώ και πολλούς μήνες, δεν συμφωνούμε. Τα αιτήματα για χαρακτηρισμό και από τον Σύλλογο Αρχιτεκτόνων και από το Τμήμα Κεντρικής και Δυτικής Θεσσαλίας του ΤΕΕ έχουν γίνει το ένα τον Φεβρουάριο του 2025 και το άλλο στις 18 Μαρτίου του 2025. Σε κάθε περίπτωση, η αυτοψία αυτή δρομολογήθηκε και θα γίνει, διότι πρέπει να γίνει.

Εν κατακλείδι, σας είπα και προηγουμένως ότι ο αρχαιολογικός νόμος έχει πολύ βαριές διαδικασίες και πολύ συγκεκριμένα κριτήρια για τα κτίρια τα οποία έχουν μόνο χαρακτηριστικό την παλαιότητα τους εκατό χρόνια πριν, δεδομένου ότι τα κτίρια αυτά έχουν υποστεί σημαντικές αλλοιώσεις. Κάποιο έγγραφο τουλάχιστον στο Υπουργείο Πολιτισμού που να δείχνει ότι ο Δήμος Λαρισαίων ενδιαφέρεται να στεγάσει πολιτιστικές λειτουργίες –όπως λέτε στην ερώτησή σας και δεν το αμφισβητώ- δεν έχουμε λάβει. Και ο δήμος ενδιαφέρεται για τη στέγαση των πολιτιστικών του χρήσεων σε αυτά τα κτίρια και δεν θέλει να καταστραφούν.

Θα σας πρότεινα να διερευνήσετε την πιθανότητα ένταξής του στο θεσμικό πλαίσιο των διατηρητέων κτιρίων, σύμφωνα δηλαδή με τη νομοθεσία του Υπουργείου Περιβάλλοντος. Δεν μου αρέσει να μπαίνω στα χωράφια άλλων. Απλώς είναι μια διέξοδος ενδεχομένως, εάν η πόλη θέλει να κρατήσει τα κτίρια αυτά και τα στοιχεία τα οποία λέτε ότι έχουν.

Εν κατακλείδι, ο κάθε πολίτης, πολύ περισσότερο ένας εκλεγμένος εκπρόσωπος στο Εθνικό Κοινοβούλιο, δεν μπορεί να δέχεται απειλές γιατί θέλει να προστατεύσει την πολιτιστική του κληρονομιά. Είναι ανεπίτρεπτο και είναι το ίδιο το Σύνταγμά μας, ευτυχώς, το οποίο κατοχυρώνει τη μέριμνα του κάθε πολίτη, την οποία θεωρεί και υποχρέωση του κάθε πολίτη, για την προστασία της πολιτιστικής κληρονομιάς κάθε τόπου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την Υπουργό Πολιτισμού κ. Μενδώνη.

Προχωρούμε στη συζήτηση της τρίτης με αριθμό 745/28-3-2025 επίκαιρης ερώτησης δεύτερου κύκλου του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Άρση επικινδυνότητας για το χωριό της Βρίσας».

Ορίστε, κύριε Ψυχογιέ, έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, φέρνουμε στη Βουλή ένα ζήτημα το οποίο εν πολλοίς έχει ξεχαστεί, αλλά για μας και με την επίσκεψη του Προέδρου του ΣΥΡΙΖΑ - Προοδευτική Συμμαχία κ. Φάμελλου και με τη συνάντηση με τους φορείς της περιοχής, είμαστε υποχρεωμένοι να το αναδείξουμε και να ζητήσουμε απαντήσεις.

Στις 17 Ιουνίου 2017, ένας καταστροφικός σεισμός έπληξε τη Βρίσα Λέσβου, με τραγικό απολογισμό την απώλεια μιας ανθρώπινης ζωής και τη σχεδόν πλήρη ισοπέδωση του χωριού, το οποίο είναι παραδοσιακός οικισμός. Από την πρώτη μέρα που σημειώθηκε η σεισμική δόνηση, η Βρίσα κηρύχθηκε σε κατάσταση επικινδυνότητας. Σήμερα όμως, οκτώ χρόνια περίπου μετά τον σεισμό, το χωριό παραμένει σε κατάσταση επικινδυνότητας, κυρίως επειδή δεν έχουν υποστυλωθεί επικίνδυνα τμήματα δώδεκα κτιρίων. Αποτέλεσμα είναι, σύμφωνα με την ισχύουσα νομοθεσία, να μην μπορεί το χωριό να δεχτεί επισκέπτες ή να κατοικηθεί, χωρίς να τεθεί σε κίνδυνο η σωματική ακεραιότητα.

Σύμφωνα με τα στοιχεία του Δήμου Δυτικής Λέσβου, πολλά από τα ακίνητα αυτά ανήκουν στο Υπουργείο Πολιτισμού, που όμως δεν έχει λάβει κανένα μέτρο όλα αυτά τα χρόνια, ενώ το ίδιο ισχύει για τα υπόλοιπα ακίνητα που ο δήμος δεν έχει τεχνική και οικονομική επάρκεια να προστατέψει.

Η Βρίσα παραμένει ξεχασμένη από το Υπουργείο και μετά την άνευ λόγου και επιχειρημάτων μετακίνηση της Διεύθυνσης Φυσικών Καταστροφών το καλοκαίρι του 2023 στο Υπουργείο σας, οι ιδιοκτήτες αναμένουν τουλάχιστον δύο χρόνια απάντηση επί των ενστάσεων που έχουν υποβάλει στην αρμόδια υπηρεσία για τον επαναχαρακτηρισμό τους από επισκευάσιμες σε κατεδαφιστέες. Αυτό ελλοχεύει και τον κίνδυνο ποινικών κυρώσεων, χωρίς υπαιτιότητά τους βέβαια, για τους ιδιοκτήτες λόγω αδράνειας.

Επειδή εκτός των άλλων έκλεισε και το γραφείο της πρώην ΔΑΕΦΚ στη Μυτιλήνη και επειδή η Βρίσα ήταν ένα χωριό με ζωή και παράδοση και σήμερα έχει γίνει ένα χωριό φάντασμα, σας ρωτάμε πότε θα δρομολογηθούν οι διαδικασίες μελέτης κάθε επικίνδυνου ακινήτου, καθώς και τα προτεινόμενα μέτρα προς αποσόβηση του κινδύνου, ώστε να διαταχθεί η άρση της επικινδυνότητας. Θα επανέλθω στη δευτερολογία μου με περισσότερες λεπτομέρειες.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Ψυχογιό για την οικονομία και την απόλυτη εφαρμογή του χρόνου.

Ορίστε, κύριε Υπουργέ, έχετε τον λόγο για τρία λεπτά ακριβώς. Σήμερα ο χρόνος είναι περιορισμένος, κάτι που είπα από την αρχή, γιατί η Αίθουσα στις 11.00΄ πρέπει να παραδοθεί, διότι η Νέα Δημοκρατία έχει Κοινοβουλευτική Ομάδα.

Ορίστε, κύριε Υπουργέ, έχετε τον λόγο ακριβώς για τρία λεπτά για να απαντήσετε απόλυτα γι’ αυτά που ερωτάσθε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε. Θα είμαι πολύ σύντομος.

Κύριε συνάδελφε, όντως το 2017 υπήρξε ένας πολύ ισχυρός σεισμός στη Βρίσα της Λέσβου που είχε και πάρα πολύ σημαντικές καταστροφές. Όμως, εδώ θα πρέπει να ξεκαθαρίσουμε κάτι. Η ΔΑΕΦΚ και οι υπηρεσίες που την πλαισιώνουν και τη στελεχώνουν είναι υπεύθυνες για να πάνε να κάνουν την καταγραφή των ζημιών εκεί όπου γίνεται μια φυσική καταστροφή, κάτι που έπραξαν. Πήγαν οι μηχανικοί της υπηρεσίας κατέγραψαν τα προβλήματα που υπήρχαν, είδαν όλα τα κτίρια που είχαν υποστεί ζημιές και έκαναν τις εκθέσεις αυτοψίας τους.

Από εκεί και πέρα, κύριε συνάδελφε, υπάρχει μια συγκεκριμένη διαδικασία. Αυτή έγκειται στο ότι οι ιδιοκτήτες όλων αυτών των κατοικιών πηγαίνουν με μία αίτηση με συγκεκριμένα δικαιολογητικά, ούτως ώστε να έρθει και να τους επιχορηγήσει, να τους βοηθήσει το κράτος μέσα από τη γενική διεύθυνση σε όλες αυτές τις διαδικασίες που πρέπει να γίνουν, είτε έχουν να κάνουν με την επισκευή είτε με την ανακατασκευή των κτιρίων τους. Αυτή η διαδικασία εναπόκειται στον κάθε ιδιοκτήτη του συγκεκριμένου κτιρίου το οποίο έχει χαρακτηριστεί είτε «κίτρινο» είτε «κόκκινο». Αν ο ιδιοκτήτης είναι ιδιώτης, πρέπει να το κάνει ο ιδιοκτήτης. Αν ο ιδιοκτήτης είναι κάποιος δημόσιος φορέας, όπως για παράδειγμα το Υπουργείο ή κάποιο δημοτικό κτίριο, τότε υπάρχει πάλι αυτή η διαδικασία, βγαίνει δηλαδή η έκθεση και από εκεί και πέρα αναλαμβάνει ο δημόσιος φορέας. Αν δεν υπάρχει ιδιοκτήτης, τότε ακολουθεί μια συγκεκριμένη διαδικασία σε ό,τι έχει να κάνει με τα «κόκκινα» κτίρια για την ανακατασκευή τους, όπου εκεί ίσως να μη χρειάζεται ανακατασκευή, αλλά απλώς να τα γκρεμίσουμε και τη διαδικασία αυτήν την αναλαμβάνει ο δήμος.

Στο πλαίσιο, λοιπόν, αυτής της προσπάθειας έχουν ήδη δεσμευτεί 2,5 εκατομμύρια ευρώ στον Δήμο της Δυτικής Λέσβου, ούτως ώστε να προχωρήσει και να προβεί στις απαιτούμενες ενέργειες κατεδάφισης, οι οποίες έχουν να κάνουν με τα «κόκκινα» κτίρια που δεν έχουν ιδιοκτήτη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πάρα πολύ, κύριε Υπουργέ, για την οικονομία του χρόνου.

Ορίστε, κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την απάντησή σας και με βάση τα νέα σας καθήκοντα ζητάμε τόσο από εσάς όσο και από τα συναρμόδια Υπουργεία να λάβετε μέριμνα για τη Βρίσα της Λέσβου, αλλά και για το Αρκαλοχώρι, για το Δαμάσι και για το Ζάρκο, ώστε να ανακουφιστούν και να στηριχθούν οι κάτοικοι.

Ωστόσο, έχω να παρατηρήσω το εξής, ενώ θα σας κάνω κάποια επιπλέον ερωτήματα στα οποία θα ήθελα σαφή και ξεκάθαρη απάντηση. Έχουμε την εικόνα ότι οι επιτόπιοι έλεγχοι, οι αποκαταστάσεις που χρειάζονται χρηματοδοτήσεις, αλλά και οι επιδοτήσεις ενοικίων στους δικαιούχους που έχουν φύγει από το χωριό και ζουν στις περιοχές που είναι κοντά στη Βρίσα έχουν σταματήσει. Άρα, λοιπόν, χρειάζεται άμεσα παρέμβαση για να επανέλθουν όλες αυτές οι διαδικασίες, ενώ ρωτάμε αν θα επανέλθουν και πότε.

Επίσης, έχουν ζητηθεί κάποιες παρατάσεις για να προλάβουν να ολοκληρωθούν οι διαδικασίες που απαιτούνται, προκειμένου να επανέλθουν στη διαδικασία που προβλέπει ο νόμος στα επισκευάσιμα κτίρια και σε ό,τι άλλο έχει βγει ως απόφαση από τις υπηρεσίες. Άρα, χρειάζονται και παρατάσεις, ενώ θα πρέπει να δούμε αν υπάρχει μέριμνα γι’ αυτό.

Η περιοχή της Βρίσας είχε και ένα άλλο πρόβλημα. Εκτός από τον σεισμό και την ισοπέδωση που επέφερε αυτός και τις τεράστιες ζημιές, είχαμε και την πυρκαγιά του 2022 η οποία δημιούργησε επιπλέον προβλήματα και ζημιές χωρίς να έχουν δοθεί αποζημιώσεις στους πληγέντες ιδιοκτήτες, αλλά και στα ελαιόδεντρα και τους παραγωγούς που είναι αρμοδιότητα του Υπουργείου Αγροτικής Ανάπτυξης. Μάλιστα, έχουμε καταθέσει και γραπτή ερώτηση γι’ αυτό. Όμως, η πυρκαγιά του 2022 δημιούργησε ακόμα μεγαλύτερα προβλήματα και οι άνθρωποι περιμένουν ακόμα τις αποζημιώσεις. Ρωτάμε, λοιπόν, εάν αυτές θα καταβληθούν σύντομα, όπως θα έπρεπε να έχει γίνει από χθες.

Επίσης, αναφερθήκαμε στην πολύ κρίσιμη υπηρεσία της ΔΑΕΦΚ. Και με την ευκαιρία, επειδή θα υπάρξει άμεσα η λήξη των συμβάσεών τους, ζητάμε την ανανέωση των συμβάσεων όσων είναι συμβασιούχοι στην υπηρεσία, γιατί έχουν πολύ καθοριστικό ρόλο, αλλά και μόνιμες προσλήψεις. Και βέβαια, ζητάμε να ενεργοποιηθεί ο συντονιστής της ΔΑΕΦΚ που βρίσκεται στη Λέσβο, προκειμένου να γίνουν όλες οι διαδικασίες για να διαταχθεί η άρση της επικινδυνότητας του οικισμού. Πρέπει να σταματήσει -και θέλω τις απόψεις και τις θέσεις σας- αυτό το μπαλάκι ευθυνών. Προφανώς και ο δήμος έχει χρηματοδοτηθεί και πρέπει να κάνει έργα και παρεμβάσεις, αλλά δεν πρέπει να γινόμαστε θεατές σε ένα μπαλάκι ευθυνών μεταξύ δήμου, περιφέρειας και Υπουργείου. Θα πρέπει, λοιπόν, να αναλάβετε τις υποχρεώσεις σας και να προβείτε στις απαραίτητες ενέργειες, ώστε να επιταχυνθούν τα έργα και οι κάτοικοι να μην μπλέκουν σε έναν κυκεώνα ευθυνών όπου δεν μπορούν να βρουν πουθενά το δίκιο τους.

Και βέβαια, όπως είπα και πριν, όπως έγινε και στη Σαντορίνη και στην Πάρο και στη Ρόδο, αλλά και σε άλλα νησιά, χρειάζεται ενίσχυση συνολικά των υπηρεσιών των νησιών που είναι υποστελεχωμένες, προκειμένου να παίξουν τον ρόλο της Πολιτικής Προστασίας που, όπως γνωρίζετε, είναι πολυεπίπεδος, αλλά και πολύ σημαντικός σε μια περίοδο κλιματικής κρίσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω, κύριε Πρόεδρε, λέγοντας στον κύριο Υπουργό ότι μαζί με τα συναρμόδια Υπουργεία θα πρέπει να ενσκήψουν σε αυτό το ζήτημα, διότι είναι θέμα εμπιστοσύνης του πολίτη προς το κράτος, είναι θέμα εμπιστοσύνης των ανθρώπων της Βρίσας προς το κράτος, ώστε να μην είναι ένα χωριό φάντασμα και να επανέλθει στη ζωή, όπως πρέπει, αλλά και στη λειτουργία και στην επισκεψιμότητα και από ανθρώπους εκτός του χωριού. Ήταν ένας πρότυπος οικισμός ο οποίος είχε πολύ καλή φήμη, πολύ καλό όνομα και μεγάλη ιστορία και η προστασία και η στήριξη των κατοίκων είναι εκ των ων ουκ άνευ και θα πρέπει να γίνει, για να μη φανεί και να μην εμπεδωθεί η λογική ότι η πολιτεία έχει εγκαταλείψει τους ανθρώπους που πλήττονται και να ενεργήσει άμεσα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Νομίζω ότι βρίσκομαι στην ευχάριστη θέση να ικανοποιήσω σχεδόν όλα τα ερωτήματα τα οποία έθεσε ο συνάδελφος, γεγονός που καταδεικνύει, αν θέλετε, την ισχυρή βούληση αυτής της Κυβέρνησης να στέκεται δίπλα στους συμπολίτες μας και επί της ουσίας η κρατική αρωγή να λειτουργεί εποικοδομητικά και να βοηθάει όλους αυτούς τους ανθρώπους που έχουν πέσει θύματα και έχουν πληγεί μετά από μία φυσική καταστροφή.

Όμως, θα πρέπει να βάλουμε το πλαίσιο. Ξέρετε, κύριε συνάδελφε, δεν μιλάμε για τις επιπτώσεις της κλιματικής αλλαγής, αλλά για τις συνέπειες της κλιματικής κρίσης. Και, δυστυχώς, η χώρα μας, όπως άλλωστε συμβαίνει και σε όλα τα μήκη και τα πλάτη του κόσμου, έχει βιώσει αρκετές και πολύ μεγάλες, πρωτόγνωρες, θα μου επιτρέψετε να πω, φυσικές καταστροφές. Καταλαβαίνετε ότι αυτό είναι μία μεγάλη επιβάρυνση για την υπηρεσία.

Και έρχομαι, λοιπόν, τώρα να απαντήσω στα ερωτήματά σας.

Σε σχέση με το κλείσιμο του γραφείου της ΔΑΕΦΚ Μυτιλήνης, βεβαίως και κλείσαμε το γραφείο της ΔΑΕΦΚ Μυτιλήνης, γιατί προχωρήσαμε σε έναν εξορθολογισμό και σε μία αναδιοργάνωση της υπηρεσίας και ιδρύσαμε το Γραφείο Αιγαίου και Κρήτης, ένα γραφείο το οποίο είναι στελεχωμένο με πολύ περισσότερους υπαλλήλους. Μάλιστα, στο σημείο αυτό, θα ήθελα να σας ενημερώσω ότι γύρω από αυτή την προσπάθεια έχει ήδη ξεκινήσει και ολοκληρώνεται η διαδικασία της απόσπασης εξήντα υπαλλήλων σε αυτό το γραφείο, ενώ επίσης έχει προχωρήσει και η διαδικασία πρόσληψης με σύμβαση ορισμένου χρόνου σαράντα πέντε ακόμα υπαλλήλων, κυρίως μηχανικών.

Να σας ενημερώσω, επίσης, ότι συγκεκριμένα για τη Βρίσα έχουν ήδη δοθεί 9.645.000 ευρώ για ανακατασκευές κτιρίων και συνολικά γύρω από την κρατική αγωγή έχουν δοθεί 21.349.000 ευρώ. Όσον αφορά την προσπάθεια που κάνουμε και τη συνεργασία, θα ήθελα να σας πω ενδεικτικά ότι αυτά γι’ αυτά τα 2,5 εκατομμύρια ευρώ, για τα οποία σας έχω πει και τα οποία είναι για τις κατεδαφίσεις κτιρίων τα οποία έχει πάρει ο δήμος, μόλις τον Φλεβάρη του 2025 ορίστηκε υπόλογος διαχειριστής και υπεύθυνος λογαριασμού εκκαθάρισης από τον Δήμο Δυτικής Λέσβου. Ξέρετε, υπάρχουν κάποια πράγματα τα οποία δεν μπορούμε να ξεπεράσουμε. Αν ο δήμος δεν ορίσει έναν υπόλογο διαχειριστή και εκκαθαριστή, δεν μπορούμε να προχωρήσουμε σε πληρωμές. Όλα αυτά είναι χρήματα του ελληνικού λαού τα οποία πρέπει να διαχειριζόμαστε με απόλυτο σεβασμό και να πηγαίνουν σε αυτούς που πραγματικά τα έχουν ανάγκη.

Τώρα σε ό,τι έχει να κάνει με το αν έχουμε ξεχάσει τη Βρίσα και δεν έχουμε προχωρήσει σε διαδικασίες. Να σας ενημερώσω ως προς το εξής: Σε επίπεδο προγραμματισμού μόνο τον τελευταίο μήνα έχει μεταβεί κλιμάκιο τριών μηχανικών από τις 3 Μαρτίου ως τις 7 Μαρτίου. Ήδη έχει μεταβεί από τις 31 Μαρτίου και βρίσκεται μέχρι σήμερα στη Βρίσα ένα άλλο κλιμάκιο τριών μηχανικών και επίσης προγραμματίζουμε τη μετάβαση το αμέσως προσεχές διάστημα ακόμα ενός κλιμακίου τριών μηχανικών για πέντε μέρες.

Σκοπός μας και στόχος της υπηρεσίας είναι μέχρι τα τέλη Απριλίου να έχουν γίνει όλες οι αυτοψίες, οι οποίες έχουν να κάνουν με την δεύτερη και τρίτη δόση τόσο σε ό,τι έχει να κάνει με τις επισκευές όσο και με τις ανακατασκευές των κτιρίων. Καταλαβαίνετε, λοιπόν, ότι δεν έχουμε ξεχάσει τη Βρίσα ούτε και τους κατοίκους της.

Από εκεί και πέρα για να αρθεί, κύριε συνάδελφε, η επικινδυνότητα του συγκεκριμένου χωριού, του συγκεκριμένου οικισμού, αρμόδιος είναι ο δήμος. Δεν είναι η δικιά μας υπηρεσία. Αυτά οφείλουμε και πρέπει να τα ξεκαθαρίσουμε. Τέλος, σε ό,τι έχει να κάνει για τις αποζημιώσεις, που είπατε, για τις φωτιές. Ήδη σε συνεργασία με το Υπουργείο Αγροτικής Ανάπτυξης προχωράμε στην έκδοση μιας κοινής υπουργικής απόφασης, όπου πλέον θα μπορέσουν και θα καλυφθούν όλοι όσοι είχαν υποστεί ζημιές και στις πυρκαγιές του 2023 και στις πυρκαγιές του 2022 και στις πυρκαγιές του 2024.

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως, κύριε Υπουργέ.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Κλείνω, αλλά επειδή έθεσε κάποια άλλα θέματα…

**ΠΡΟΕΔΡΕΥΩΝ (Αθανάσιος Μπούρας):** Όχι άλλα θέματα. Επί των ερωτήσεων. Σήμερα θα είμαστε συγκεκριμένοι.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Να πω για τον συντονιστή για ένα δευτερόλεπτο.

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Είπατε για τον συντονιστή. Ο συντονιστής ήταν μια άτυπη διαδικασία. Δεν είχε ουσιαστικές αρμοδιότητες. Με τον νόμο τον οποίο περάσαμε τον Δεκέμβρη του 2024, πλέον θεσμοθετείται ο θεσμός του συντονιστή με συγκεκριμένες και ουσιαστικές αρμοδιότητες.

Για τη Βρίσα όμως, επειδή πλέον έχουμε φτάσει σε ένα τελικό στάδιο, δεν χρειάζεται συντονιστής και όλη αυτήν τη διαδικασία την έχει επωμιστεί το γραφείο της ΔΑΕΦΚ, το οποίο είναι για το Αιγαίο και την Κρήτη.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Υπενθυμίζω και πάλι ότι 11:00΄ η ώρα πρέπει να παραδοθεί. Άρα και οι Υπουργοί και οι Βουλευτές πρέπει να είναι συγκεκριμένοι στον χρόνο. Θέλω να το διευκρινίσω. Όταν υπάρχει άνεση από μένα προσωπικά και απ’ όλους, δίνεται η δυνατότητα και για παρεμπίπτοντα θέματα.

Επί της ερώτησης και στις επόμενες δύο ερωτήσεις θα απαντήσει ο Υπουργός Εσωτερικών κ. Θεόδωρος Λιβάνιος.

Προχωρούμε, λοιπόν, στη συζήτηση της έκτης με αριθμό 737/27-3-2025 επίκαιρης ερώτησης πρώτου κύκλου της ανεξάρτητης Βουλευτού Β3΄ Νοτίου Τομέα Αθηνών κ.ΡαλλίαςΧρηστίδουπρος τον Υπουργό Εσωτερικών, με θέμα: «Τελωνεία Έβρου: ανάγκη για άμεση και αποτελεσματική λύση στα μεγάλα προβλήματα».

Ορίστε, κυρία Χρηστίδου, έχετε τον λόγο για δύο λεπτά για την πρωτολογία σας.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Καλημέρα, κύριε Υπουργέ. Ευχαριστώ που είστε εδώ να απαντήσετε στην ερώτηση.

Η κατάσταση στα τελωνεία του Έβρου ιδιαίτερα στους Κήπους και στις Καστανιές αποτελεί εδώ και καιρό πηγή σοβαρής ανησυχίας για την τοπική κοινωνία, αλλά και την εθνική οικονομία. Οι πολύωρες καθυστερήσεις, οι ουρές χιλιομέτρων, η ταλαιπωρία που υφίστανται ταξιδιώτες τόσο Έλληνες όσο και ξένοι, πλήττουν άμεσα τον τουρισμό και την επιχειρηματική δραστηριότητα της περιοχής.

Σύμφωνα με αναφορές -και θα τις καταθέσω και στα Πρακτικά- «Το τελωνείο των Κήπων είναι η ντροπή για τη χώρα μας», «Αναστροφή και πίσω για απογοητευμένους ταξιδιώτες», «Αναμονή τουλάχιστον οκτώ ώρες και ουρές για την είσοδο στην Ελλάδα από το τελωνείο Κήπων», «Ουρές επτά χιλιομέτρων στον Έβρο» κ.λπ..

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι προφανές -και το γνωρίζετε- ότι οι επισκέπτες αντιμετωπίζουν ανεπαρκείς υποδομές, έλλειψη προσωπικού με αποτέλεσμα οι καθυστερήσεις να είναι καθημερινό φαινόμενο. Αυτή η κατάσταση όχι μόνο αποθαρρύνει τους τουρίστες από το να επισκεφθούν την περιοχή, αλλά δημιουργεί και συνολικά αρνητική εικόνα για τη χώρα μας. Η οικονομία του Έβρου, γνωρίζετε πολύ καλά ότι στηρίζεται σε μεγάλο βαθμό στον τουρισμό και τις διασυνοριακές συναλλαγές. Όταν οι βασικές πύλες εισόδου παρουσιάζουν τέτοια προβλήματα, οι επιπτώσεις είναι πολλαπλές από τη μείωση εσόδων των τοπικών επιχειρήσεων μέχρι την απώλεια θέσεων εργασίας και την αποδυνάμωση της τοπικής οικονομίας.

Είναι απαράδεκτο σε μία εποχή που η τεχνολογία προσφέρει λύσεις για την επιτάχυνση των διαδικασιών στα τελωνεία, να λειτουργούν με όρους περασμένων δεκαετιών. Η έλλειψη επενδύσεων σε σύγχρονες υποδομές και η υποστελέχωση των υπηρεσιών δείχνουν μία κραυγαλέα -επιτρέψτε μου- αδιαφορία από την πλευρά της Κυβέρνησης.

Από το 2023 η Κυβέρνηση εξήγγειλε φιλόδοξα σχέδια για την πλήρη αναβάθμιση των τελωνείων Κήπων με προϋπολογισμό 12,9 εκατομμύρια ευρώ. Ανακοινώθηκε μάλιστα με τυμπανοκρουσίες ότι ο χρόνος αναμονής θα μειωθεί κατά 75%. Ωστόσο, δεν έχουμε καμία ενημέρωση για την πρόοδο του έργου.

Παράλληλα για το τελωνείο των Καστανιών ανακοινώθηκε το 2024 η πρόθεση για ανακατασκευή και λειτουργική αναβάθμιση με στόχο την καλύτερη εξυπηρέτηση των επισκεπτών από τις γειτονικές χώρες. Παρότι έχουν ξεκινήσει οι πρώτες μελέτες, δεν υπάρχει σαφές χρονοδιάγραμμα για την υλοποίηση αυτού του έργου.

Κατά συνέπεια, λοιπόν, με βάση την αρχή της διαφάνειας, της λογοδοσίας και της χρηστής διοίκησης θέλω να ρωτήσω το εξής: Γιατί παρά τις εξαγγελίες το 2023 υπήρξε τόσο μεγάλη καθυστέρηση για αυτά τα έργα; Δεύτερον, σε ποιο στάδιο βρίσκονται αυτή τη στιγμή τα έργα αναβάθμισης των τελωνείων Κήπων και Καστανιών; Τρίτον, έχει επιλεγεί ανάδοχος για το έργο των Κήπων και πότε προβλέπεται η έναρξη των εργασιών; Και τελευταίο, ποιο είναι -αν υπάρχει- το χρονοδιάγραμμα για την ολοκλήρωση της ανακατασκευής στις Καστανιές;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Αγαπητή κυρία Χρηστίδου, όσον αφορά την περιγραφή της κατάστασης, επιτρέψτε μου να σας πω ότι ήσασταν και λίγο επιεικής. Το έχω πει πολλές φορές. Η εικόνα στον χερσαίο συνοριακό σταθμό των Κήπων του Έβρου δεν είναι μια εικόνα η οποία τιμά τη χώρα μας ούτε τιμά την είσοδο της Ευρωπαϊκής Ένωσης, ιδίως όταν προσέρχονται από τη γειτονική χώρα.

Έχω πάει πολλές φορές προσωπικά και στους Κήπους και δρομολογήθηκε η επίλυση με μια γενναία χρηματοδότηση 13 εκατομμυρίων ευρώ για την αναβάθμιση του χερσαίου συνοριακού σταθμού. Το έργο δημοπρατήθηκε. Στις 10 Φεβρουαρίου τελείωσε η περίοδος των προσφορών, υπογράφτηκε η σύμβαση. Τελειώνει το διαδικαστικό κομμάτι. Οι απαλλοτριώσεις που χρειάζονται έχουν ενταχθεί στη ρύθμιση του άρθρου 7Α, ώστε να γίνουν άμεσα χωρίς να περιμένουμε την απόφαση του δικαστηρίου προκειμένου να ξεκινήσουν οι εργασίες.

Είναι ένα σχέδιο το οποίο περιλαμβάνει επανασχεδιασμό του σχήματος της ροής των εργασιών στον χερσαίο συνοριακό σταθμό του Έβρου στους Κήπους. Να σας πω ένα χαρακτηριστικό παράδειγμα. Ο φυτοϋγειονομικός έλεγχος είναι στο αντίθετο ρεύμα από αυτόν που θα έπρεπε να είναι. Οπότε τα φορτηγά που φέρνουν τρόφιμα, αναγκάζονται να κάνουν αναστροφή να μπουν στο απέναντι ρεύμα κυκλοφορίας και να δημιουργηθεί μια τρομερή σύγχυση.

Και πρέπει να σας πω ότι πράγματι ιδίως τους καλοκαιρινούς μήνες και ιδίως σε περιόδους που έχουν αργίες στη γειτονική χώρα, οι ουρές αναμονής στους δύο συνοριακούς σταθμούς είναι πάρα πολύ μεγάλες και κάνει αποτρεπτική την επίσκεψη ακόμα και για -αυτό που λέμε- ένα city break, μία επίσκεψη ενός Σαββατοκύριακου στην Αλεξανδρούπολη, στην Ορεστιάδα, στο Διδυμότειχο, στο Σουφλί.

Επομένως, λοιπόν το έργο έχει υπογραφεί. Προχωρά και ξεκινάει ο ανάδοχος. Του έχουμε ζητήσει να επισπεύσει όσο το δυνατόν πιο γρήγορα. Έχει επέκταση και σε γειτονικές περιοχές. Άρα θα γίνουν οι απαραίτητες απαλλοτριώσεις των παρακείμενων ιδιοκτησιών και επομένως σύντομα θα έχουμε έναν πολύ βελτιωμένο χερσαίο συνοριακό σταθμό, ο οποίος θα επεκταθεί και σε δεύτερη φάση και άλλο μόλις φτιαχτεί και η νέα γέφυρα η οποία σχεδιάζεται από την Εγνατία και την τουρκική πλευρά, προκειμένου να αντικατασταθεί η σημερινή γέφυρα του Έβρου.

Θα πω και δύο κουβέντες για τις Καστανιές. Προσωπικά θεωρώ ότι οι Καστανιές είναι πολύ σημαντική πύλη εισόδου και εξόδου για τη χώρα, γιατί βρίσκονται δίπλα στον διεθνή αυτοκινητόδρομο που συνδέει την Κωνσταντινούπολη με τη Δυτική Ευρώπη. Επομένως η κατασκευή ενός συνοριακού σταθμού, ο οποίος αυτή τη στιγμή βρίσκεται μέσα στο χωριό των Καστανιών, θα προχωρήσει. Γύρω στα 15 εκατομμύρια προϋπολογίζεται το κόστος. Γίνονται οι πρώτες μελέτες. Υπάρχει χώρος πενήντα στρέμματα, ο όποιος είναι γύρω στα τετρακόσια με πεντακόσια μέτρα μετά τον σημερινό χερσαίο συνοριακό σταθμό, πριν το φυσικό όριο της επικράτειας.

Γενικά για μένα οι χερσαίοι συνοριακοί σταθμοί -και ολοκληρώνω με αυτό, κύριε Πρόεδρε- είναι ένα μεγάλο πρότζεκτ, το οποίο θα τρέξει πολύ σύντομα. Ξεκινάνε και τα έργα στους Ευζώνους, που είναι η μεγαλύτερη σε αριθμό διέλευσης πύλη εισόδου και εξόδου στη χώρα. Εκεί ο προϋπολογισμός θα φτάσει στα 25.000.000 ευρώ.

Άρα είναι πρώτη προτεραιότητα να γίνει η απαραίτητη αναβάθμιση, γιατί δεν είναι μόνο η εικόνα της χώρας, δεν είναι μόνο οι μεγάλοι χρόνοι αναμονής, είναι και αυτό που είπατε και εσείς, ότι δημιουργούνται και ζητήματα ασφάλειας και των τροφίμων που εισέρχονται στη χώρα, αλλά και των επιβατών και πρέπει να είμαστε πλήρως συμμορφωμένοι και να εφαρμόζουμε πιστά και τους ευρωπαϊκούς κανονισμούς, όπως είναι η Σένγκεν, εν όψει και της ανάγκης να υπάρχει αυστηρή φύλαξη των συνόρων.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρία Χρηστίδου, έχετε τον λόγο για τη δευτερολογία σας.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, η αλήθεια είναι ότι σας φάνηκα επιεικής στην πρωτομιλία μου έτσι όπως περιέγραψα την πραγματικότητα. Ωστόσο δεν απαντήσατε σε όλα τα ερωτήματα. Σας ρωτάμε αν υπάρχει σαφές χρονοδιάγραμμα και ποιο είναι αυτό. Μιλήσατε για χρήματα. Δεν μιλήσατε για χρόνο και ο χρόνος είναι χρήμα.

Και ξέρετε κάτι, λυπάμαι που θα το πω, αλλά ήδη από το 2021 ο δικός σας Βουλευτής, της Νέας Δημοκρατίας, ο κ. Δημοσχάκης, είχε απευθύνει ερώτηση για την απαράδεκτη κατάσταση στα τελωνεία του Έβρου, επισημαίνοντας πως η εικόνα ήταν ήδη θλιβερή το 2021 και ότι οι ελληνικές υποδομές υστερούσαν δραματικά σε σχέση με τα τελωνεία και της Τουρκίας και της Βουλγαρίας. Είχε τονίσει επίσης πως οι μεγάλες μεταφορικές εταιρείες της Μέσης Ανατολής και της Ασίας, αλλά και της ίδιας της Τουρκίας αποφεύγουν να χρησιμοποιήσουν το τελωνείο των Κήπων. Η μοναδική απάντηση που είχε λάβει τότε, το 2021, δικός σας Βουλευτής, της Κυβέρνησης Μητσοτάκη, ήταν ότι το έργο της νέας γέφυρας στη συνοριακή δίοδο Κήποι - Ύψαλα, βρισκόταν τότε, το 2021, στο στάδιο των μελετών. Τελικά βρισκόμαστε στο ίδιο στάδιο και σήμερα; Και να υπενθυμίσουμε ότι η συγκεκριμένη γέφυρα έχει συμφωνηθεί ήδη από το 2004.

Εν πάση περιπτώσει, για να μην τρώω τον χρόνο των υπολοίπων συναδέλφων, να πω ότι ο Έβρος δεν αντέχει άλλη αναμονή. Οι πολίτες έχουν κουραστεί όλα αυτά τα χρόνια από εξαγγελίες χωρίς αντίκρισμα και από έργα που παραμένουν στα χαρτιά. Η αναβάθμιση των τελωνειακών υποδομών δεν αποτελεί πολυτέλεια, αλλά ζωτική ανάγκη για την οικονομία, για την καθημερινότητα και πρωτίστως για την εθνική ασφάλεια. Απαιτούνται συγκεκριμένες παρεμβάσεις με σαφή χρονοδιαγράμματα και δεσμεύσεις, όχι άλλες αοριστίες, όχι άλλες καθυστερήσεις, που μετατρέπουν πολύ απλά την ελπίδα σε απογοήτευση, γιατί οι κάτοικοι έχουν και μνήμη και κρίση και αναγνωρίζουν τη διαφορά ανάμεσα στις εξαγγελίες και στην πράξη.

Ερωτώ, λοιπόν, για δεύτερη φορά -και κλείνω, κύριε Πρόεδρε- τα εξής:

Πρώτον, για ποιον λόγο καθυστέρησαν τόσο πολύ οι διαδικασίες για το έργο της νέας γέφυρας στη συνοριακή είσοδο Κήποι - Ύψαλα, πότε αναμένεται να ξεκινήσει το έργο και πότε αναμένεται να ολοκληρωθεί σε περίπτωση που δεν άκουσα καλά;

Δεύτερον, ποια μέτρα προτίθεται να λάβει η Κυβέρνηση για την επιτάχυνση των διαδικασιών για όλα τα ανωτέρω και προφανώς και για την αποφυγή περαιτέρω καθυστερήσεων -είναι βασικό και αυτό-, δεδομένου ότι από τις εξαγγελίες η τοπική κοινωνία είναι υπερπλήρης, ενώ τα προβλήματα εξακολουθούν να υπάρχουν;

Τρίτον, θα ενισχυθεί ο αριθμός των υπαλλήλων στα τελωνεία Κήπων και Καστανιών; Προτίθεστε να κάνετε νέες προσλήψεις;

Και τελευταίο, έως ότου ολοκληρωθεί το έργο προτίθεστε να λάβετε κάποια προσωρινά έστω μέτρα, όπως ενίσχυση του προσωπικού, προσωρινές κατασκευές ή κινητές μονάδες;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Σας ευχαριστώ, κύριε Πρόεδρε.

Προσπαθώ να καταλάβω. Δρομολογείται ένα έργο, «γιατί καθυστερεί;». Το κάνουμε με απευθείας ανάθεση, «γιατί το κάνετε με απευθείας ανάθεση;». Ειλικρινά δεν καταλαβαίνω τι ακριβώς θέλετε.

Ένα έργο τεχνικό και μεγάλης φύσεως χρειάζεται ένα χρόνο ωρίμανσης, χρειάζεται να γίνουν οι μελέτες, χρειάζεται να ετοιμαστούν τα τεύχη δημοπράτησης, χρειάζεται να τρέξει ο διαγωνιστικός χρόνος. Στους Κήπους αυτό ακριβώς έγινε. Μάλιστα ξεκίνησε ένα έργο το οποίο το υπολογίσαμε στην αρχή γύρω στα 6 με 7 εκατομμύρια ευρώ και τελικά κατέληξε στα 13 εκατομμύρια ευρώ ακριβώς γιατί οι αυξημένες ανάγκες. Παρεμπιπτόντως ο συμβατικός χρόνος υπολογίζεται ότι θα είναι γύρω στους δώδεκα μήνες για να ολοκληρωθεί το σύνολο του έργου και προφανώς δεν μπορούν να γίνουν προσωρινές εγκαταστάσεις σε έναν χώρο που θα λειτουργεί ως εργοτάξιο τις επόμενες ημέρες.

Προφανώς είναι αυτή η Κυβέρνηση η οποία αναβαθμίζει όλους τους χερσαίους συνοριακούς σταθμούς οι οποίοι για πενήντα ή σαράντα και δεν ξέρω κι εγώ πόσα χρόνια ήταν σε μια ίδια κατάσταση.

Άρα οι Κήποι προχωράνε, δημοπρατούνται, υπάρχει ανάδοχος και θα ξεκινήσει άμεσα τις εργασίες. Έχουν ενταχθεί ως έργα στρατηγικής σημασίας, κάτι που είναι πάρα πολύ σημαντικό και για να τρέξουν γρήγορα απαλλοτριώσεις και για να τρέξουν γρήγορα οι όλες διαδικασίες σε περίπτωση που υπάρξει οποιαδήποτε εμπλοκή. Το Υπουργικό Συμβούλιο το αποφάσισε και το ενέταξε αυτό το έργο -μαζί με τους Ευζώνους- ως έργο στρατηγικής σημασίας. Όλα αυτά προχωράνε.

Όσον αφορά το προσωπικό, θα αντιμετωπιστεί ανάλογα με τον φόρτο. Δεν είναι η λύση πάντα η αύξηση του προσωπικού γιατί εάν υπάρχουν συγκεκριμένες θέσεις ελέγχου σήμερα, όσο προσωπικό και να βάλεις δεν μπορεί να αξιοποιηθεί. Είμαστε σε μια στενή συνεργασία και με το Υπουργείο Προστασίας του Πολίτη και με την ΑΑΔΕ και με το Υπουργείο Αγροτικής Ανάπτυξης και Τροφίμων προκειμένου να υπάρχει το κατάλληλο προσωπικό ιδίως για τα ΙΧ και για τα επιβατικά γενικά αυτοκίνητα και τα λεωφορεία, ώστε να τρέξουν, να μην έχουν πολύ μεγάλες ουρές, γιατί αντιλαμβάνεστε ότι όταν είναι πολύ μεγάλος ο φόρτος με βάση τη σημερινή υποδομή δεν είναι εύκολο να ληφθούν παραπάνω προσωρινά μέτρα. Το έργο θα τελειώσει, θα ολοκληρωθεί.

Στις Καστανιές γίνεται η προμελέτη και σύντομα και αυτό θα δημοπρατηθεί. Ενδεικτικό του ενδιαφέροντος για την επιτάχυνση των διαδικασιών είναι ότι τα έργα ως ωρίμανση και ως διενέργεια του διαγωνισμού τα είχε αναλάβει το ΤΑΙΠΕΔ προκειμένου να τρέξουν όσο το δυνατόν πιο γρήγορα. Εξαντλήσαμε κάθε νομικό όπλο που υπάρχει, κάθε δυνατότητα που υπάρχει, κάθε διαδικασία που υπάρχει, για να τρέξει και να ολοκληρωθεί ένα σύνθετο έργο.

Για εμάς είναι κομβικής σημασίας οι χερσαίοι συνοριακοί σταθμοί και για την οικονομία της χώρας και για την ασφάλεια της χώρας και γι’ αυτό θα δείτε πάρα πολύ σύντομα ορατά αποτελέσματα τουλάχιστον στους μεγάλους χερσαίους συνοριακούς σταθμούς.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Συνεχίζουμε με την πρώτη με αριθμό 377/22-10-2024 ερώτηση του κύκλου αναφορών - ερωτήσεων του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Εσωτερικών με θέμα: «Καθιέρωση της 16ης Σεπτεμβρίου ως Ημέρα Μνήμης των θυμάτων της Β΄ Βουλγαρικής Κατοχής (1916 -1918) στην Ανατολική Μακεδονία (Νομοί Δράμας, Καβάλας και Σερρών).

Ορίστε, κύριε Νικολαΐδη, έχετε τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, η κατάθεση της ερώτησης στις 22 Οκτωβρίου 2024 και η επαναφορά της μετά από έξι μήνες, καθώς παρέμενε αναπάντητη, έχει ως μοναδικό σκοπό την κινητοποίησή σας, για να ικανοποιηθεί το αίτημα της δραμινής κοινωνίας, καθώς και των γειτονικών νομών Καβάλας και Σερρών. Είναι προφανές ότι η ερώτηση δεν έχει αντιπολιτευτικό σκοπό. Πρόκειται για ένα δίκαιο αίτημα και μπορείτε να το διαπιστώσετε αυτό, αν ρωτήσετε τους συναδέλφους Βουλευτές της Νέας Δημοκρατίας από τους τρεις νομούς που προανέφερα, Δράμας, Καβάλας και Σερρών.

Κύριε Υπουργέ, ο τόπος μου, η Δράμα, δυστυχώς έχει υποστεί πολλά δεινά στο πέρασμα των χρόνων. Αποκορύφωμα ήταν οι τρεις κατοχές οι οποίες είχαν ως αποτέλεσμα να χάσουν τη ζωή τους πολλοί συμπατριώτες μας. Οι πρόγονοί μας σε τρεις διαφορετικές ιστορικές περιόδους θυσιάστηκαν στον αγώνα τους για να διατηρήσουν την ελληνικότητα της περιοχής. Είναι σημαντικό αυτή η ιστορική μνήμη να περάσει και στις επόμενες γενιές. Για να συμβεί αυτό θα πρέπει να υπάρξει καθιέρωση ξεχωριστής ημέρας μνήμης για τα θύματα κάθε κατοχής.

Για την καθιέρωση, κύριε Υπουργέ, της 16ης Σεπτεμβρίου ως Ημέρα Μνήμης των Θυμάτων της Β΄ Βουλγαρικής Κατοχής υπάρχει έντονη κινητοποίηση στην περιοχή το τελευταίο χρονικό διάστημα. Μάλιστα τον περασμένο Σεπτέμβριο συμμετείχε πλήθος φορέων και συλλόγων από τους γειτονικούς νομούς Σερρών και Καβάλας σε εκδήλωση που πραγματοποιήθηκε στη Χωριστή από την Περιφερειακή Ενότητα Δράμας σε συνεργασία με τους συλλόγους της Χωριστής, του Δοξάτου, της Αδριανής, του Βώλακα, της Καλής Βρύσης, του Μοναστηρακίου, του Ξηροποτάμου, του Παγονερίου, της Πετρούσας, της Προσοτσάνης και των Πύργων.

Κύριε Υπουργέ, με βάση τα ανωτέρω, ερωτάσθε σε ποιες ενέργειες θα προβείτε ώστε να θεσπιστεί η 16η Σεπτεμβρίου ως επίσημη Ημέρα Μνήμης των θυμάτων της Β΄ Βουλγαρικής Κατοχής στην Ανατολική Μακεδονία.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Νικολαΐδη για την ακρίβεια στον χρόνο.

Ορίστε, κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Ευχαριστώ, κύριε Νικολαΐδη, για την ερώτηση που κι εμένα ως Καβαλιώτη με ενδιαφέρει προσωπικά.

Όπως κάναμε με την Ημέρα Μνήμης για τον Θρακικό Ελληνισμό που παρεμπιπτόντως η πρώτη του επίσημη, αν θέλετε, γίνεται την προσεχή Κυριακή, ακριβώς το ίδιο θα κάνουμε και για την Ημέρα Μνήμης στους τρεις νομούς, στις Σέρρες, τη Δράμα και την Καβάλα, για τη Β΄ Βουλγαρική Κατοχή.

Σκοπός είναι πιθανότατα στο προσεχές νομοσχέδιο που έρχεται -θα κατατεθεί λογικά λίγο μετά το Πάσχα στη Βουλή- του Υπουργείου Εσωτερικών να υπάρχει σχετική διάταξη όπου θα καθορίζεται σαν ημέρα μνήμης το συγκεκριμένο θλιβερό γεγονός. Δεν είναι μόνο η πρώτη, η δεύτερη και η τρίτη, με αποκορύφωμα το ολοκαύτωμα του Δοξάτου, το οποίο παρεμπιπτόντως είναι 29 Σεπτεμβρίου, οπότε υπήρχε και ένα δίλημμα και μια κουβέντα. Η πρόθεση είναι λοιπόν η τρίτη Κυριακή του Σεπτεμβρίου να τιμάται –ό,τι κάναμε και στον θρακικό ελληνισμό που βάλαμε την πρώτη Κυριακή του Απριλίου- στους τρεις νομούς για να έχει και τη μεγαλύτερη δυνατή συμμετοχή η Ημέρα Μνήμης της Β΄ Βουλγαρικής Κατοχής.

Για να κλείσω με μια κουβέντα, είναι από τα γεγονότα της ιστορίας που δεν έχει τύχει να φωτιστεί όσο πρέπει. Ιδίως η ιστορία του Α΄ Παγκοσμίου Πολέμου, ο Εθνικός Διχασμός, η μεταφορά-σύλληψη του Δ΄ Σώματος Στρατού στη Γερμανία είναι πράγματα που δεν τα γνωρίζουμε και ιδίως τα γεγονότα για την προσπάθεια εκβουλγαρισμού των κατοίκων της περιοχής, τα οποία πρέπει να τα θυμόμαστε και είναι μια καλή ευκαιρία και με την καθιέρωση της επετείου, αλλά προφανώς και με το αποκορύφωμα της Γ΄ Βουλγαρικής Κατοχής που είναι το ολοκαύτωμα του Δοξάτου να μπορέσουμε να θωρακίσουμε και να στεριώσουμε την ιστορική μνήμη.

Άρα λοιπόν είναι κάτι το οποίο θα προχωρήσει πάρα πολύ σύντομα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ, για την οικονομία του χρόνου.

Ο λόγος σε εσάς, κύριε Νικολαΐδη, για τη δευτερολογία σας.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, και εγώ οφείλω από τη μεριά μου να σας ευχαριστήσω για την πρωτοβουλία που πήρατε για την κατάθεση του επόμενου νομοσχεδίου που είπατε ότι θα κατατεθεί για να χαρακτηριστεί ως ημέρα μνήμης η τρίτη Κυριακή του Σεπτέμβρη για τα θύματα της Βουλγαρικής Κατοχής.

Κύριε Υπουργέ, οι εκδηλώσεις μνήμης, όπως είπατε, και τιμής σε μια ξεχωριστή χρονιά θα δώσουν την ευκαιρία ακόμη περισσότεροι νέοι να λάβουν ερεθίσματα και πληροφορίες για την ιστορία του τόπου μας. Γιατί πέρα από τον σεβασμό στη μνήμη όσων θυσιάστηκαν για να είμαστε εμείς σήμερα ελεύθεροι, είναι καθήκον μας τα μηνύματα της θυσίας τους να τα μεταδώσουμε στις επόμενες γενιές.

Όπως οφείλουμε, κύριε Υπουργέ, να μην ξεχνάμε και τις κλοπές σημαντικών κειμηλίων από τις ιερές μονές της περιοχής μας, της Εικοσιφοίνισσας στο Παγγαίο και του Τιμίου Προδρόμου στις Σέρρες και να αγωνιστούμε για την επιστροφή τους. Αυτό θα πρέπει να είναι το επόμενο βήμα, κύριε Υπουργέ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Νικολαΐδη.

Κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Μία κουβέντα μόνο, κύριε Πρόεδρε.

Επιμένω ότι πράγματι και τα κειμήλια τα οποία μεταφέρθηκαν από τον βουλγαρικό στρατό είναι κάτι το οποίο -και από το Υπουργείο Πολιτισμού- στο πλαίσιο μιας συνολικής στρατηγικής για τα κειμήλια και τα μνημεία που βρίσκονται εκτός της χώρας μπορεί να εξεταστεί. Η σχέση πλέον με τη Βουλγαρία είναι σε άλλο επίπεδο. Είμαστε μέλη της ευρωπαϊκής οικογένειας πλέον. Έχουμε άριστες διμερείς σχέσεις. Οπότε είναι κάτι που μπορεί να συζητηθεί και σε επίπεδο διακρατικό.

Θα κλείσω λέγοντας ότι πιστεύω πάρα πολύ ότι η γνώση της ιστορίας όχι μόνο των καλών στιγμών, αλλά και των κακών στιγμών είναι ο καλύτερος συνοδοιπόρος για να χαράξουμε το μέλλον και κυρίως, να μην επαναλάβουμε τα λάθη του παρελθόντος.

Άρα, λοιπόν, κατά την άποψή μου, η πρωτοβουλία αυτή -επειδή βλέπω και τον κ. Μπούμπα ως Βουλευτή Σερρών, είναι κάτι το οποίο έχει απασχολήσει και τους τρεις νομούς- θα είναι η καλύτερη ένδειξη ότι την πολιτεία, ανεξαρτήτως κομμάτων, ανεξαρτήτως πολιτικών συσχετισμών, την ενδιαφέρει να θεσμοθετηθεί, προκειμένου να διατηρηθεί άσβεστη η ιστορική μνήμη.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Να καλωσορίσουμε και ένα σχολείο, περιμένετε λίγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα πέντε μαθήτριες και μαθητές και πέντε εκπαιδευτικοί συνοδοί τους από το 3ο Γυμνάσιο Πτολεμαΐδας.

Σας καλωσορίζουμε στη Βουλή.

Σας ευχόμαστε καλή πρόοδο και καλό Πάσχα.

(Χειροκροτήματα από όλες τις πτέρυγες της Βουλής)

Όπως σας ενημέρωσαν οι καλοί μας συνεργάτες, σήμερα παρακολουθείτε μια ιδιαίτερη διαδικασία που γίνεται στη Βουλή, δηλαδή δεν περνάμε κάποιον νόμο, αλλά γίνεται ο λεγόμενος κοινοβουλευτικός έλεγχος. Γι’ αυτό βλέπετε έναν Βουλευτή να ερωτά και έναν Υπουργό να απαντά σε κάποιο θέμα που θεωρείτε επίκαιρο. Λοιπόν, να είστε καλά και καλό ταξίδι για την όμορφη Πτολεμαΐδα.

Να ανακοινώσω ότι δεν θα συζητηθούν κατόπιν συνεννόησης η πρώτη με αριθμό 740/27-3-2025 επίκαιρη ερώτηση πρώτου κύκλου του Βουλευτή Χίου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Σταύρου Μιχαηλίδη προς τον Υπουργό Περιβάλλοντος και Ενέργειας με θέμα: «Αφαίρεση και Διαχείριση Αποβλήτων Αμιάντου στη Χίο», η δεύτερη με αριθμό 743/28-3-2025 επίκαιρη ερώτηση πρώτου κύκλου της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς τον Υπουργό Περιβάλλοντος και Ενέργειας με θέμα: «Ασφυκτιά η Γαλατινή από την ανεξέλεγκτη αδειοδότηση των Α.Π.Ε» και η τέταρτη με αριθμό 753/31-3-2025 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Περιβάλλοντος και Ενέργειας με θέμα: «Δημιουργία Μητροπολιτικού Πάρκου Πρασίνου στον χώρο της Διεθνούς Έκθεσης Θεσσαλονίκης».

Και συνεχίζουμε με τις επόμενες επίκαιρες ερωτήσεις στις οποίες θα απαντήσει ο Αναπληρωτής Υπουργός Υποδομών και Μεταφορών κ. Κωνσταντίνος Κυρανάκης, τον οποίο καλωσορίζουμε και του ευχόμαστε καλή δύναμη και καλή επιτυχία στα νέα του καθήκοντα.

Ξεκινάμε με την τρίτη με αριθμό 724/24-3-2025 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας Ελληνική Λύση κ. Κωνσταντίνου Μπούμπα προς τον Υπουργό Υποδομών και Μεταφορών με θέμα: «Κατάργηση εκδοτηρίων σε τριάντα τέσσερις Σιδηροδρομικούς Σταθμούς σε όλη την Ελλάδα».

Κύριε Μπούμπα, έχετε τον λόγο για την πρωτολογία σας, για δύο λεπτά.

Το λέω και πάλι προς όλους. Επειδή σήμερα η Αίθουσα στις 11.00΄ πρέπει να παραδοθεί, θα είμαστε συγκεκριμένοι στον χρόνο και στα ερωτήματα. Την ίδια παράκληση απευθύνω και προς τους Υπουργούς που θα απαντάνε συγκεκριμένα.

Έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, καλημέρα σας, καλημέρα και στους συναδέλφους. Θα προσπαθήσω να είμαι όσο το δυνατόν περιεκτικός για να μην υπερκεράσω τον χρόνο.

Είναι ένα θέμα το οποίο είναι διφυές, έχει και την κοινωνική του και την οικονομική του διάσταση. Απέναντι σε μια περιοχή, όπως είναι η περιοχή και η επαρχία Σιντικής, μια ιστορική περιοχή, η οποία έχει και τροχιά τουριστικής ανάπτυξης, δηλαδή υπάρχουν εκεί και τα οχυρά του Ρούπελ, υπάρχει και ο προσκυνηματικός θρησκευτικός τουρισμός με τα μοναστήρια, αλλά και ο σπάνιος υδροβιότοπος της Λίμνης Κερκίνης που προστατεύεται από τη Συνθήκη Ραμσάρ, το ένα κομμάτι είναι αυτό.

Στο δεύτερο κομμάτι όμως μιλάμε για έναν πληθυσμό ο οποίος είναι στο περιθώριο, απομονωμένος συγκοινωνιακά. Μιλάμε για ανθρώπους οι οποίοι πέρα από τις αγροτικές εργασίες πρέπει να μετακινηθούν το πρωί για δουλειές στις παρακείμενες πόλεις είτε των Σερρών είτε του Κιλκίς είτε της Θεσσαλονίκης, αλλά και ανθρώπους οι οποίοι χρήζουν ιατρικής φροντίδας.

Τα δρομολόγια αυτήν τη στιγμή της Hellenic Train δεν εξυπηρετούν το επιβατικό κοινό σε μια ευαίσθητη νευραλγική περιοχή σε καλή γεωγραφική στρατηγική θέση εν Ελλάδι. Πρέπει να καταλάβουμε κάποτε και θέλω να δείξετε μια ευαισθησία, δεν αμφισβητώ ότι η Ελλάδα σε αυτές τις περιοχές δεν τελειώνει ό,τι αρχίζει και αν δεν ενισχύσουμε τα άκρα, τότε το σώμα θα πάθει λόρδωση, σκολίωση, θα είναι δυσκίνητο.

Άρα, λοιπόν, αυτήν τη στιγμή τα δρομολόγια δεν μπορούν να εξυπηρετήσουν τους κατοίκους της ευρύτερης περιοχής. Και το δεύτερο σημείο είναι ότι καταργούνται τα εκδοτήρια, με αποτέλεσμα οι άνθρωποι και λόγω της ηλικίας και λόγω του ότι δεν έχουν πρόσβαση στην τεχνολογία δεν θα μπορούν να εκδώσουν ούτε εισιτήρια και αφήνουμε και την κοινωνική παράμετρο όπου θα οδηγήσει οικογένειες στην ανεργία. Άνθρωποι οι οποίοι εξυπηρετούν ως προσωπικό το επιβατικό κοινό, γνωρίζουν τους ανθρώπους της περιοχής και έχουν και μια διαπροσωπική σχέση εκ του σύνεγγυς.

Άρα, λοιπόν, θα πρέπει πρώτον, απέναντι σε μία εταιρεία που επισκιάζεται και από το τραγικό δυστύχημα των Τεμπών, να αναβαθμίσουμε γενικότερα και το οδικό σιδηροδρομικό δίκτυο, αλλά να μην απομονώνουμε κοινωνικά και οικονομικά περιοχές όπως είναι η Ροδόπολη και τα υπόλοιπα δεκαέξι χωριά γύρω της ευρύτερης περιοχής.

Θέλω, λοιπόν, ως νέος άνθρωπος να δείξετε αυτήν την κοινωνική ευαισθησία. Και επειδή έχετε περγαμηνές και ένα πλούσιο βιογραφικό σε ό,τι αφορά την επιρροή που έχετε και στο μάρκετινγκ αλλά και ως νέος κάτω των τριάντα ετών που διακριθήκατε τότε απέναντι στην Ευρώπη, θα πρέπει να πιεστεί και η αντίστοιχη εταιρεία, η οποία είναι υπό την κρατική -θα λέγαμε- μέριμνα της Ιταλίας, ώστε η Hellenic Train, όχι μόνο να παίρνει χρήματα αλλά να προσφέρει και ένα κοινωνικό έργο πέρα από το εμπορικό κέρδος, που είναι βέβαια και ο απώτερος, δυστυχώς, σκοπός της.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μπούμπα.

Παρέλειψα να πω στα παιδιά από την Πτολεμαΐδα που είναι σήμερα εδώ και μας παρακολουθούν -το κάνω πάντα- ότι στην Αίθουσα βρίσκεται και ο Βουλευτής του Νομού σας κ. Στάθης Κωνσταντινίδης, ο οποίος σας καλωσορίζει ιδιαίτερα, μαζί με εμάς τους υπόλοιπους.

Κύριε Υπουργέ, έχετε τον λόγο για τρία λεπτά για να απαντήσετε. Θα είμαι αυστηρός σήμερα στους χρόνους.

**ΚΩΝΣΤΑΝΤΙΝΟΣ** **ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε συνάδελφε, συμφωνώ απολύτως επί της αρχής ότι οι ακριτικές περιοχές, τα χωριά της Ελλάδος, είναι η αρχή της πατρίδας μας και ότι πρέπει να δείχνουμε όλοι, ανεξαρτήτως κόμματος, την ίδια ευαισθησία στηρίζοντας αυτές τις περιοχές.

Από την ενημέρωση που έχω λάβει, τα δρομολόγια δεν σταματούν. Το γεγονός ότι δεν θα λειτουργήσουν εκδοτήρια με φυσική μορφή μέσα στους σταθμούς, δεν σημαίνει ότι δεν εκτελούνται τα δρομολόγια. Τα δρομολόγια εκτελούνται κανονικά και παρακαλώ αν έχετε αντίθετη άποψη ή θέλετε να καταγγείλετε ότι δεν εκτελούνται, πρέπει να μας το αναφέρετε, διότι η σύμβαση που έχει το Ελληνικό Δημόσιο με την ιταλική Hellenic Train, προβλέπει -και πληρώνουν οι Έλληνες φορολογούμενοι γι’ αυτό- ότι αυτά τα δρομολόγια ανεξαρτήτως εμπορικότητας πρέπει να εκτελούνται. Είναι στο πλαίσιο της καθολικής υπηρεσίας και της εκτέλεσης κοινωνικού έργου, με την ευαισθησία που οφείλουμε να δείχνουμε όλοι σε αυτές οι περιοχές. Άρα, λοιπόν έχει σύμβαση για να τα εκτελεί αυτά τα δρομολόγια και εκτελούνται κανονικά.

Τώρα, σε σχέση με τα εκδοτήρια, τα οποία όντως κλείνουν σε κάποιους σταθμούς, αυτό αντικαθίσταται από τη δυνατότητα έκδοσης εισιτηρίων επί συρμού. Άρα, λοιπόν, οι επιβάτες μπορούν πλέον να εκδίδουν ένα εισιτήριο ανεβαίνοντας σε ένα τρένο. Αυτή είναι μια νέα δυνατότητα. Και φυσικά υπάρχει η δυνατότητα να αγοραστούν και τηλεφωνικά στο 14511, σε άλλα ενεργά εκδοτήρια και προφανώς, από τα ψηφιακά εργαλεία, τα οποία με την ερώτησή σας αναφέρετε -και δικαίως σε ένα βαθμό- ότι κάποιοι άνθρωποι σε αυτές τις περιοχές δεν έχουν την εξοικείωση με τα ψηφιακά εργαλεία για να τα αγοράσουν. Πάντως αυτή τη δυνατότητα υπάρχει για όποιον την επιλέγει, ειδικότερα για νέους ανθρώπους.

Το ίδιο μπορεί να κάνει μέσω των ηλεκτρονικών εφαρμογών και για να δει τον εκτιμώμενο χρόνο άφιξης. Άρα, η πληροφόρηση αυτή υπάρχει. Αυτή είναι η ενημέρωση που έχω λάβει και παρακαλώ, αν έχετε αντίθετη ενημέρωση, να μας το καταγγείλετε.

**ΠΡΟΕΔΡΕΥΩΝ (Αθανάσιος Μπούρας):** Ο κ. Μπούμπας έχει τώρα τον λόγο, μόνο που θα μου επιτρέψετε να πω κάτι, κύριε Υπουργέ, διότι και εγώ είμαι Βουλευτής. Πρέπει να το δείτε αυτό το θέμα γιατί δυσκολεύονται πολλοί συμπολίτες μας να προσαρμοστούν στα σύγχρονα εργαλεία που δίνει η τεχνολογία έτσι ώστε αυτό που είπατε, να μπορούν να κόβουν το εισιτήριο εντός του τρένου ή του προαστιακού, θα ήταν μια λύση, αλλά θέλω να σας παρακαλέσω και εγώ να το εξετάσετε. Παρακολουθώντας τη διαδικασία για καιρό, έχει τεθεί το θέμα αυτό και από άλλους συναδέλφους όλων των πτερύγων και θέλω να το δείτε με πολλή επιμέλεια.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είστε και αυστηρός σαν καθηγητής σήμερα στον χρόνο, κύριε Πρόεδρε, οπότε προσέχουμε να μην τον ξεπεράσουμε.

Κύριε Υπουργέ, να τα πάρουμε ένα-ένα. Κατ’ αρχάς σε ό,τι αφορά τα εκδοτήρια, υπάρχει και η κοινωνική διάσταση καθώς άνθρωποι οι οποίοι έχουν εμπειρία πάνω στα εκδοτήρια μένουν στην ανεργία. Δείτε το και αυτό διότι μένουν οικογένειες στο δρόμο. Το δεύτερο κομμάτι είναι ότι οι άνθρωποι αυτοί γνωρίζουν τα πρόσωπα της ευρύτερης περιοχής. Είναι μικρές κοινωνίες. Μάλιστα, κάποιους επιβάτες που έχουν κινητικά προβλήματα, οι άνθρωποι αυτοί τους βοηθούν κιόλας να ανέβουν στο τρένο.

Αυτό που λέτε για την έκδοση των εισιτηρίων εντός του συρμού, αρκεί να μην είναι κάτι προσωρινό. Υπό ποια έννοια; Όταν ο παππούς και η γιαγιά, ο ηλικιωμένος και ο μη ηλικιωμένος, γνωρίζει τον άνθρωπο έκδοσης εισιτηρίων, μπορεί κάποια στιγμή να του ακυρώσει το εισιτήριο, μπορεί κάποια στιγμή να τον ρωτήσει κάποια πράγματα. Ξέρετε, είναι στην ανθρώπινη διάσταση η διαπροσωπική σχέση και είναι πάρα πολύ σημαντική, διότι έχουν ανθρώπους που συνομιλούν. Δυστυχώς, είναι εργολαβικοί αυτοί, δεν ανήκουν συγκεκριμένα στην εταιρεία. Αλλά θα μπορούσε η εταιρεία να πιεστεί, διότι η εταιρεία για τις άγονες γραμμές έχει πάρει και παραπάνω χρήματα από την προβλεπόμενη σύμβαση. Δηλαδή, πήρε περίπου 12 εκατομμύρια παραπάνω. Είναι πολλά τα λεφτά. Το μόνο που κατάφερε η Κυβέρνηση είναι να περικόψει μόνο 3 εκατομμύρια. Δεν πήρε τα 50, αλλά πήρε τα 62 και θα πάρει 750 εκατομμύρια τα επόμενα δεκαπέντε χρόνια. Είναι μεγάλο το ποσό. Δηλαδή, κοψοχρονιά τη δώσαμε την εταιρεία με 40 εκατομμύρια ευρώ, είναι γνωστό τοις πάσι.

Στο δεύτερο κομμάτι, που αφορά στα δρομολόγια, βρίσκεται το θέμα. Τα δρομολόγια δεν μπορούν να εξυπηρετήσουν την κοινωνία, διότι γίνονται σε ώρες που βολεύει την Hellenic Train και όχι που βολεύει την κοινωνία. Τώρα θα μου πείτε, μπορούν να αλλάξουν τα δρομολόγια; Σαφώς. Όταν έχεις δύο δρομολόγια καθημερινά στις 11.00΄ πείτε μου, κάποιος άνθρωπος που θέλει να μετακινηθεί στο Κιλκίς για να δουλέψει στη βιομηχανική περιοχή του Κιλκίς όπου υπάρχουν κάποιες βιοτεχνίες και βιομηχανίες ή θέλει να πάει στη Θεσσαλονίκη ή θέλει να πάει στην πρωτεύουσα της εκλογικής μου περιφέρειας, στις Σέρρες, πώς θα πάει. Φανταστείτε ότι η σιδηροδρομική γραμμή είναι κατασκευής του Ελευθερίου Βενιζέλου, δηλαδή πρόσβαση με το ΚΤΕΛ δεν υπάρχει, πρόσβαση με το τρένο δεν υπάρχει, τα ταξί της περιοχής είναι δυσεύρετα. Άρα, λοιπόν, αυτοί οι άνθρωποι αισθάνονται απομονωμένοι ως πολίτες δεύτερης κατηγορίας που δεν χαίρουν ισονομίας και ισοπολιτείας από το ελληνικό κράτος. Αλλά αυτό, πέρα από το γεγονός ότι εδώ και καιρό λιμνάζει, γιγαντώνεται το ζήτημα.

Άρα, λοιπόν, η Hellenic Train που εκτός από τα 50 εκατομμύρια σε ετήσια βάση με τη σύμβαση που έχει υπογράψει με το ελληνικό δημόσιο, παίρνει και παραπάνω χρήματα για τις άγονες γραμμές, με ένα λογισμικό κέρδος που πρέπει να έχει με θετικό πρόσημο, βάσει της εταιρείας των 2 εκατομμυρίων, πέραν του ότι χρωστάει στην ΤΡΑΙΝΟΣΕ -και το αρνείται- τα 80 εκατομμύρια, αν θυμάμαι καλά από το 2022 από το υλικό που της έχει παραχωρήσει ο ΟΣΕ. Επομένως, η εταιρεία αυτή θέλει μόνο να παίρνει. Μία σύμβαση όμως είναι δούναι και λαβείν ανεξαρτήτως του εμπορικού κέρδους και αυτού του ξεπουλήματος, πραγματικά, που έχει γίνει στον σιδηρόδρομο. Και βλέπουμε τι γίνεται και ποιος είναι ο δήθεν εκσυγχρονισμός και από πλευράς της Hellenic Train.

Άρα, λοιπόν, εδώ πρέπει να αλλάξουν τα δρομολόγια, να μπορεί ο άνθρωπος να πάει στις 6.00΄ στη δουλειά του, αλλά να μπορεί και να κλείσει ένα προγραμματισμένο ραντεβού, κυρίως, με γιατρούς της συμπρωτεύουσας, της Θεσσαλονίκης, για να μπορεί να μετακινηθεί. Με ένα δρομολόγιο στις 11.00΄ και ένα δρομολόγιο στις 18.00΄ δεν μπορεί να εξυπηρετήσει την τοπική κοινωνία. Θέλει και παραπάνω δρομολόγια και αλλαγή ωραρίου. Πρέπει να πιεστεί η εταιρεία από το μετερίζι το πολιτικό που είστε, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ** **ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ, κύριε Πρόεδρε.

Οπότε, κύριε συνάδελφε, καταλαβαίνω ότι συμφωνήσαμε ότι τελικά εκτελούνται δρομολόγια -δεν έχουν κοπεί- απλά το πρόβλημα είναι το ωράριό τους. Με χαρά να δούμε και να μιλήσουμε με την τοπική κοινωνία, αυτήν την πολύ όμορφη περιοχή της Ροδόπολης, και να δούμε συνολικά τη συγκοινωνιακή πολιτική, ώστε, όπως λέτε, οι άνθρωποι να μπορούν να πηγαίνουν στη δουλειά τους, να μπορούν σε ώρες οι οποίες είναι λογικές να μεταβαίνουν στη Θεσσαλονίκη με όποιον τρόπο εξυπηρετεί, πάντα σε αντίτιμο το οποίο να είναι λογικό και χαμηλό.

Αυτό, όμως, δεν είναι αντικείμενο της σημερινής ερώτησης. Οπότε, θα σας παρακαλούσα να δούμε συνολικότερα τη στρατηγική η οποία αφορά την περιοχή της Ροδόπολης και την ευρύτερη περιοχή, τα χωριά του συγκεκριμένου νομού και να μας υποβάλετε προτάσεις για να μπορέσουμε να τις εξετάσουμε και ό,τι είναι ρεαλιστικό να το υλοποιήσουμε.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ και για την οικονομία του χρόνου.

Προχωράμε στην πέμπτη με αριθμό 734/27-3-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υποδομών και Μεταφορών με θέμα: «Τελικά τι συμβαίνει με τα συστήματα ασφαλείας στον σιδηρόδρομο;».

Ορίστε, κύριε Καζαμία, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Κυρανάκη, πριν τον πρόσφατο ανασχηματισμό της Κυβέρνησης είχα υποβάλει επισταμένως ερωτήσεις στον πρώην Υπουργό Υποδομών και Μεταφορών, κ. Σταϊκούρα, σχετικά με την κατάσταση των συστημάτων ασφάλειας στους σιδηροδρόμους. Οι απαντήσεις που έλαβα τότε -συγκεκριμένα στις 27 Φεβρουαρίου- δεν ήταν ικανοποιητικές και φάνηκε από αυτές ότι τα συστήματα ασφάλειας στους σιδηροδρόμους έχουν σοβαρότατα προβλήματα. Αυτό δεν ήρθε ως έκπληξη, διότι το διάστημα εκείνο ο Κυβερνητικός Εκπρόσωπος, κ. Μαρινάκης, έδινε απαντήσεις με τις οποίες προσπαθούσε να εμπλέξει τους δημοσιογράφους οι οποίοι τον ρωτούσαν συγκεκριμένα ερωτήματα για το θέμα αυτό. Αυτό φάνηκε από άλλες δηλώσεις που είχαμε, διότι και ο Πρωθυπουργός στη διάρκεια της συζήτησης για την πρόταση μομφής κατά της Κυβέρνησης που υπέβαλε η Αντιπολίτευση τον περασμένο μήνα, έκανε την φοβερά κυνική δήλωση ότι, δεν θα πρέπει να περιμένουμε οι σιδηρόδρομοι να είναι ασφαλείς πριν από το 2027.

Όταν σας υπέβαλα την ερώτηση που συζητάμε τώρα, δεν είχατε ακόμη κάνει κάποια επίσκεψη στο δίκτυο. Κάνατε επίσκεψη στο δίκτυο στις 24 Μαρτίου -αν θυμάμαι καλά- και μετά κάνατε δηλώσεις, στις οποίες είπατε ότι τα προβλήματα στη γραμμή και στην ασφάλεια των σιδηροδρόμων είναι προβλήματα που νοσούν βαθιά. Αυτά ήταν δικά σας λόγια. Είπατε ότι δεν αντιμετωπίζονται με ασπιρίνες, αλλά χρειάζονται πολύ ριζικές αλλαγές.

Σας ρωτώ, κύριε Υπουργέ: Μέχρι τώρα δηλαδή η Κυβέρνηση δεν είχε κάνει απολύτως τίποτα για την ασφάλεια των σιδηροδρόμων με πενήντα επτά νεκρούς στα Τέμπη και με σχεδόν δύο χρόνια μέχρι που αναλάβατε εσείς; Εν πάση περιπτώσει, ποια ενημέρωση σας έδωσε ο Πρωθυπουργός όταν σας παρέδωσε το χαρτοφυλάκιο; Σας είπε ότι μέχρι τώρα, κύριε Κυρανάκη, δεν είχε γίνει απολύτως τίποτα και περιμένουμε από εσάς να τα κάνετε όλα από την αρχή;

Και το δεύτερο ερώτημά μου είναι το εξής: Ποιο είναι το κυβερνητικό σχέδιο για την ασφάλεια των σιδηροδρόμων και πάνω σε τι εδράζεται; Το σχέδιό σας είναι ότι οι σιδηρόδρομοι δεν θα είναι ασφαλείς μέχρι το 2027, αλλά θα πρέπει να συνεχίσουν ωστόσο να λειτουργούν και να αφήνουν το κοινό που τους χρησιμοποιεί να αισθάνεται ανασφάλεια; Ποιο είναι το σχέδιο εν πάση περιπτώσει;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα επτά μαθήτριες και μαθητές και τέσσερις συνοδοί εκπαιδευτικοί από το 9ο Δημοτικό Σχολείο Ηρακλείου Κρήτης.

Η Βουλή σάς καλωσορίζει. Σας ευχόμαστε καλή πρόοδο και καλό Πάσχα.

(Χειροκροτήματα από όλες τις πτέρυγες της Βουλής)

Όπως σας ενημέρωσαν οι συνάδελφοί μας, οι συνεργάτες μας, σήμερα παρακολουθείτε μια ειδική διαδικασία όχι νομοθετική -όπως συνηθίζεται να λέγεται ότι η Βουλή νομοθετεί- αλλά μια άλλη που ονομάζεται κοινοβουλευτικός έλεγχος. Ένας Βουλευτής ερωτά -τον ακούσατε- και ένας Υπουργός -θα τον ακούσετε τώρα- απαντά στο ερώτημα, στα ερωτήματα που δέχθηκε από τον συνάδελφο Βουλευτή.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, τα πράγματα έχουν ως εξής: Όλες αυτές τις τρεις εβδομάδες που προηγήθηκαν έχω λάβει εκτενείς και λεπτομερείς ενημερώσεις από τον ΟΣΕ, την ΕΡΓΟΣΕ, τη ΓΑΙΑΟΣΕ, τον ΕΟΔΑΣΑΑΜ με τις δεκαεπτά συστάσεις του, γραπτή ενημέρωση και προτάσεις από τη ΡΑΣ, την ευρωπαϊκή αρχή σιδηροδρόμων τη λεγόμενη ERA, την Ευρωπαϊκή Επιτροπή και έχω ζητήσει εγγράφως προτάσεις και από την ομοσπονδία των εργαζομένων που απασχολούνται στον σιδηρόδρομο, είτε αυτοί είναι σταθμάρχες είτε αυτοί είναι μηχανοδηγοί είτε κλειδούχοι είτε έχουν κάποια άλλη ιδιότητα και προφανώς και από τις αρμόδιες διευθύνσεις του Υπουργείου.

Ταυτόχρονα, αυτά τα οποία μου έχουν υποβληθεί σε χαρτί, σε κείμενο, θέλησα ο ίδιος να διαπιστώσω αν ισχύουν με τα μάτια μου. Γι’ αυτό ανέβηκα στο τρένο. Ήμουν στο πρώτο βαγόνι, ήμουν στη μηχανή μαζί με τον μηχανοδηγό για να κάνω ολόκληρη τη διαδρομή από Αθήνα έως Θεσσαλονίκη. Συνομίλησα με σταθμάρχες σε σταθμούς, πήγα σε κέντρα τηλεδιοίκησης τα οποία λειτουργούν. Εξέτασα τον τρόπο με τον οποίο λειτουργεί το κλειστό σύστημα τηλεπικοινωνίας του σιδηρόδρομου, το γνωστό σε όλους πλέον GSM-R, πού αυτό λειτουργεί και πού δεν λειτουργεί και έκανα αυτοψίες στο γνωστό επίσης σύστημα ETCS, το European Train Control System.

Ξεκινώ από το τελευταίο, το οποίο είναι και το πιο σημαντικό, για να αντιληφθεί το επιβατικό κοινό, κυρίως, αλλά και ολόκληρη η κοινωνία πώς λειτουργεί αυτό. Το ETCS έχει παρατρόχιο υλικό, δηλαδή τεχνολογία η οποία τοποθετείται στις ράγες και έχει και υλικό το οποίο τοποθετείται πάνω σε ένα τρένο.

Αυτό για να το καταλάβει, να το κάνει εικόνα κανείς, είναι κάποιες πλάκες οι οποίες τοποθετούνται για παράδειγμα, κάθε πεντακόσια μέτρα και κάθε φορά που περνά το τρένο πάνω από αυτές τις πλάκες, μεταφέρει κάποια δεδομένα για τη θέση του, την ταχύτητά του και άλλα δεδομένα. Άρα, λοιπόν, σχετικά με αυτό το σύστημα, είμαστε στην τελική φάση τοποθέτησής του πάνω και στα τελευταία τρένα, τα οποία λειτουργούν πάνω στο δίκτυο. Το αμέσως επόμενο διάστημα ξεκινούν τα λεγόμενα integration tests, δηλαδή να δούμε ότι όντως το σύστημα το οποίο είναι πάνω στο τρένο επικοινωνεί με τα συστήματα που είναι πάνω στις ράγες για να μπορεί σε ολόκληρη τη γραμμή να μεταφέρει τα κατάλληλα δεδομένα. Όταν αυτό λειτουργήσει, ακόμη και αν παραβιαστεί, ακόμη και αν γίνει ένα λάθος από οποιονδήποτε, το τρένο θα έχει αυτόματη πέδηση, φρενάρισμα. Εκεί είναι που θέλουμε να φτάσουμε.

Άρα, λοιπόν, σε αρκετά κομμάτια της γραμμής, όπως σας είχε ενημερώσει και ο προκάτοχός μου κ. Σταϊκούρας, έχει εγκατασταθεί κανονικά και λειτουργεί η τηλεδιοίκηση και η σηματοδότηση. Αυτό όμως δεν μας αρκεί, διότι εμπεριέχει σε μεγάλο βαθμό την επιρροή του ανθρώπινου παράγοντα. Ο στόχος μας, ο στόχος όλων μας είναι να ελαχιστοποιήσουμε τον ανθρώπινο παράγοντα και να μεγιστοποιήσουμε τα συστήματα ασφαλείας. Δεν γίνεται ποτέ σε απόλυτο βαθμό, αλλά ο στόχος είναι στον μέγιστο βαθμό, στον μέγιστο εφικτό βαθμό, να μπορούν να αποτρέπουν και να εμποδίζουν ανθρώπινα λάθη. Αυτή είναι μια διαρκής προσπάθεια και δεν είναι άσπρο ή μαύρο.

Δεν γίνεται να βγάζουμε το συμπέρασμα ότι, είτε δεν έγινε απολύτως τίποτα είτε ότι έγιναν όλα μέσα σε ένα βράδυ, όπως το λέτε και όπως το ερμηνεύετε πολιτικά. Καταλαβαίνω τη θέση σας, θέλετε να ασκήσετε κριτική και αυτό σε έναν βαθμό είναι θεμιτό αλλά δεν είναι έτσι. Είναι μια διαρκής προσπάθεια εγκατάστασης, εξάντλησης των μέσων για να δούμε ότι τα συστήματα λειτουργούν.

Ξέρετε, κάθε φορά που έχουμε μια κλοπή καλωδίων, η τηλεδιοίκηση βγαίνει εκτός λειτουργίας. Θα το γνωρίζετε αυτό. Ανέφερα και κάποια στοιχεία χθες που η γεωγραφική κατανομή των κλοπών, των δολιοφθορών και ακόμα και πετροβολισμών που δέχονται τα τρένα, γίνονται κατά βάση στη μεγάλη τους πλειοψηφία, στη συντριπτική τους πλειοψηφία, δίπλα σε καταυλισμούς Ρομά. Πρέπει να το γνωρίζετε αυτό, πρέπει να λάβουμε μέτρα. Κάθε φορά που κάποιος ασυνείδητος πάει και κλέβει ένα καλώδιο για να πουλήσει τον χαλκό, κάπου αλλού τα συστήματα αυτά βγαίνουν εκτός λειτουργίας και μπορεί για βδομάδες να χρειάζεται μια συνολική εργασία αποκατάστασης. Αυτό πρέπει να το γνωρίζετε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, παρακαλώ τα υπόλοιπα στη δευτερολογία σας. Έχετε υπερβεί τον χρόνο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μία φράση και τελειώνω, κύριε Πρόεδρε. Θα αναφερθώ στα υπόλοιπα στη δευτερολογία μου.

Άρα, λοιπόν, θα έχουμε σύντομα και θα τον διαθέσουμε στη Βουλή, έναν πλήρη πίνακα, μια πλήρη βάση δεδομένων με το τι λειτουργεί και πού ανά πάσα στιγμή, ανά χιλιόμετρο γραμμής, ώστε να μιλάμε όλοι την ίδια γλώσσα, να καταλαβαίνουμε όλοι το ίδιο πράγμα και να μπορούμε να προγραμματίζουμε σωστότερα τις επενδύσεις που χρειάζεται το σιδηροδρομικό δίκτυο.

Έχω κι άλλα να σας πω. Θα τα πω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Κυρανάκη, μου δώσατε μια απάντηση, η οποία προφανώς οφείλεται στο γεγονός ότι δεν έχει γίνει τίποτα σοβαρό τα προηγούμενα χρόνια. Μου λέτε πώς είναι η κατάσταση τώρα. Από το έγκλημα στα Τέμπη μέχρι τώρα έχουν περάσει δύο χρόνια. Τι έχει γίνει σε αυτά τα δύο χρόνια; Μου λέτε πως λειτουργεί το σύστημα ETCS. Γνωρίζουμε πώς λειτουργεί. Αφιερώσατε δύο λεπτά από τα τέσσερα της πρωτολογίας σας σε αυτό.

Έχετε μια προσέγγιση στο θέμα της ασφάλειας των σιδηροδρόμων και στο πλαίσιο της κυνικότατης δήλωσης του Πρωθυπουργού ότι οι σιδηρόδρομοι θα είναι ασφαλείς το 2027, δηλαδή, έχουμε άλλα δύο χρόνια -επιτρέψτε μου την έκφραση-, προσέγγιση του «τα ζώα μου αργά», σιγά-σιγά και ο κόσμος είναι πάνω στα βαγόνια. Και μου λέτε γιατί δεν λειτουργεί το ETCS. Ξέρουμε γιατί δεν λειτουργεί το ETCS.

Ο κ. Σταϊκούρας ήρθε εδώ πριν έναν μήνα και μας είπε ότι υπάρχουν προβλήματα συντήρησης και ότι υπάρχει μια σύμβαση ΓΑΙΑΟΣΕ, η οποία αναμένεται να τα αντιμετωπίσει αυτά τον Σεπτέμβριο του 2025, δηλαδή δυόμισι χρόνια μετά τα Τέμπη. Επίσης, υπάρχει μεγάλο ζήτημα με τη σύμβαση 717. Αυτή ισχυρίζεστε ότι ολοκληρώθηκε μετά τα Τέμπη τον Σεπτέμβριο του 2023, αλλά καταστράφηκε από τον «Daniel» και ότι καταστράφηκε ένα τμήμα λίγο πάνω από το 20%. Έχουν περάσει δύο χρόνια και από τότε. Πότε θα αποκατασταθεί αυτό το μέρος του δικτύου που δεν έχει ακόμη αποκατασταθεί; Πάλι λέτε «μέσα στο 2025». Σιγά-σιγά.

Έχουμε μετά -και αυτό είναι εξωφρενικό!- το θέμα με τους σταθμάρχες. Εδώ κατά τη διάρκεια της συζήτησης για την πρόταση μομφής κατά της Κυβέρνησης, ήλθε ο κ. Σταϊκούρας και μου παρουσίασε ένα έγγραφο, όταν ανέφερα το γεγονός ότι τον Δεκέμβριο η Ευρωπαϊκή Κομισιόν, η Ευρωπαϊκή Ένωση κινητοποίησε διαδικασία επί παραβάσει για την κατάσταση ασφάλειας στους σιδηροδρόμους και στο έγγραφο αυτό μου έδωσε την απάντηση της Κυβέρνησης στην Ευρωπαϊκή Επιτροπή.

Ξέρετε τι περιέχει αυτό το έγγραφο; Λέει ότι μέσα στον Μάρτιο του 2025 -τον Μάρτιο του 2025, δύο χρόνια μετά τα Τέμπη- θα ξεκινήσει η εκπαίδευση των σταθμαρχών. Αυτό από μία Κυβέρνηση η οποία ισχυρίζεται ότι το όλο πρόβλημα, σύμφωνα με το πόρισμα -το σκανδαλώδες πόρισμα- της Εξεταστικής Επιτροπής για τα Τέμπη έγκειται στην κακή και εγκληματική συμπεριφορά του σταθμάρχη, του μοιραίου σταθμάρχη. Και ακόμη δεν έχετε ξεκινήσει πρόγραμμα εκπαίδευσης σταθμαρχών δύο χρόνια μετά! Αν πιστεύατε αυτά που λέγατε, θα έπρεπε να το είχατε ξεκινήσει την επόμενη μέρα μετά τα Τέμπη. Και κάθεστε σιγά-σιγά και εσείς τώρα, κάνετε δηλώσεις χθες σε συνέντευξή σας, όπου μιλάτε για τα προβλήματα των σταθμαρχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πότε θα ξεκινήσει αυτό το πρόγραμμα εκπαίδευσης; Ξεκίνησε; Γιατί Ο κ. Σταϊκούρας είπε στην Κομισιόν τον Μάρτιο. Τώρα είμαστε στον Απρίλιο. Γνωρίζετε αν ξεκίνησε ή όχι; Θα έπρεπε αυτό -αν πραγματικά πιστεύετε όσα είπατε- να είναι από τις πρώτες προτεραιότητές σας. Και κοιμάστε κανονικά.

Κοιτάξτε, κύριε Κυρανάκη, πότε θα ενημερώσετε τη Βουλή πλήρως για την κατάσταση και το πρόγραμμά σας. Δεν μου απαντάτε για το πρόγραμμά σας.

Δεύτερον, για την ασφάλεια των σιδηροδρόμων ποια είναι η θέση της Κυβέρνησης; Θα συνεχίσουν να λειτουργούν, ενώ εσείς πλέον παραδέχεσθε ανοιχτά ότι υπάρχουν προβλήματα ανασφάλειας, σοβαρής έλλειψης συστημάτων ασφάλειας στους σιδηροδρόμους για άλλα δύο χρόνια; Αυτή είναι η θέση σας; Καταλαβαίνετε τι επιπτώσεις έχει αυτή η πολιτική ή μήπως πιστεύετε ότι πρέπει -όπως λένε πολλοί εμπειρογνώμονες- να σταματήσουν να λειτουργούν οι σιδηρόδρομοι, γιατί είναι επικίνδυνοι για τον κόσμο. Ο κόσμος φοβάται να ανέβει στα τρένα.

Αυτά που μας λέτε, δείχνουν απουσία αντιμετώπισης του προβλήματος με οποιοδήποτε πρόγραμμα και βεβαίως, πλήρους αποτυχίας να κάνετε οτιδήποτε -όπως και στα προηγούμενα δύο χρόνια- μετά το έγκλημα στα Τέμπη.

Λυπάμαι.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχουμε μια ιδιαίτερη επίσκεψη αυτήν τη στιγμή.

Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», εννέα τριτοετείς σπουδαστές και σπουδάστριες της Σχολής Ικάρων, συνοδευόμενοι από τον Επόπτη Κατεύθυνσης Διοικητικών, Σμήναρχο κ. Θεοδωρακόπουλο Φίλιππο.

Σας καλωσορίζουμε στη Βουλή.

(Χειροκροτήματα από όλες τις πτέρυγες της Βουλής)

Σας ευχόμαστε καλή δύναμη και καλή εξέλιξη στην πορεία σας, καλό Πάσχα. Όπως σας είπαν οι συνεργάτες μας, εδώ παρακολουθείτε μια ιδιαίτερη διαδικασία σήμερα -όχι νομοθετική- τον λεγόμενο κοινοβουλευτικό έλεγχο. Ένας Βουλευτής που τον ακούγατε να ερωτά για κάποιο επίκαιρο θέμα και έναν Υπουργό που θα τον ακούσετε τώρα να απαντάει.

Ορίστε, κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Δεν είναι τα πράγματα, κύριε Καζαμία, έτσι όπως τα αναφέρετε. Κατ’ αρχάς, όπως ανακοίνωσα χθες και σίγουρα το ακούσατε, το πρόγραμμα επαναξιολόγησης έχει ήδη ξεκινήσει. Μάλιστα, μιας και έχουμε και τη Σχολή Ικάρων εδώ στην Αίθουσα, να ενημερώσω για κάτι το οποίο είπα και σήμερα το πρωί.

Ο ΟΣΕ θα ξεκινήσει συνεργασία με το ΓΕΑ, με την Πολεμική Αεροπορία, ώστε τα ψυχομετρικά τεστ, τα τεστ αντανακλαστικών, οι ασκήσεις υπό πίεση και μια σειρά από προγράμματα στα οποία έχει πολύ μεγάλη εμπειρία και πρωτόκολλα το ίδιο το ΓΕΑ, να μπορούν να εμπεδωθούν σαν κουλτούρα και στον σιδηρόδρομο.

Οι διάλογοι της ντροπής, αυτά που ακούσαμε στα ηχητικά μετά τις ημέρες των Τεμπών, πρέπει να αποτελέσουν παρελθόν, να υπάρχει πειθαρχία, αντίληψη και συναίσθηση καθήκοντος σε όποιους έχουν κρίσιμο ρόλο και διαχειρίζονται ανθρώπινες ζωές. Έτσι, λοιπόν, η επαναξιολόγηση έχει ήδη ξεκινήσει, αλλά το πρόγραμμα στο οποίο βασίζομαι περισσότερο εγώ είναι αυτό το οποίο θα διενεργήσουμε μαζί με το Γενικό Επιτελείο Αεροπορίας.

Θεωρώ ότι η νοοτροπία που υπάρχει συνολικά στην αεροπλοΐα, με τους ελεγκτές εναέριας κυκλοφορίας, τα πιο αυστηρά πρωτόκολλα, η στρατιωτικού τύπου πειθαρχία…

**ΑΛΕΞΑΝΔΡΟΣ ΚΑΖΑΜΙΑΣ:** Και εκεί υπάρχουν σοβαρά προβλήματα, όμως, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Καζαμία, σας παρακαλώ θερμά.

Συνεχίστε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Και εκεί υπάρχουν. Η δουλειά μας, κύριε Καζαμία, δεν είναι ούτε να μηδενίζουμε ούτε να λέμε ότι είναι όλα τέλεια. Η πολιτική είναι μια διαρκής μάχη. Καταλαβαίνω την κριτική σας και εγώ το ίδιο θα έκανα, αν είχε συμβεί μία τόσο μεγάλη τραγωδία και είμαι αποφασισμένος να βάλουμε τάξη. Εδώ θα είμαι να λογοδοτώ. Πιστεύω στη λογοδοσία και πιστεύω ότι αυτά τα προγράμματα που έχουν ξεκινήσει, εν μέρει κάποια αποτελέσματα θα δώσουν, αλλά πρέπει να αναβαθμίσουμε το επίπεδο εκπαίδευσης και ασφάλειας.

Ανακοίνωσα, επίσης, ότι θα φέρουμε ένα υπερσύγχρονο κέντρο εκπαίδευσης με προσομοιωτές, όπως γίνεται στο εξωτερικό. Να μπορείς, δηλαδή, στην πραγματική γραμμή, στον πραγματικό σιδηροδρομικό άξονα να δουλεύεις ως μηχανοδηγός ή ως σταθμάρχης σε ασκήσεις υπό πίεση. Αυτός είναι ο στόχος μας.

Άρα, λοιπόν, το σχέδιο -επειδή με ρωτήσατε- είναι από τη μία η αναβάθμιση των πρωτοκόλλων για το προσωπικό. Ξεκίνησε ήδη. Δεν πάμε «τα ζώα μου αργά», όπως με κατηγορείτε. Ξεκίνησε ήδη προχθές η αναθεώρηση του Γενικού Κανονισμού Κίνησης, ο οποίος είναι ο αντίστοιχος ΚΟΚ για τον σιδηρόδρομο. Το δόγμα στον σιδηρόδρομο όλες αυτές τις δεκαετίες -όχι τώρα, δεκαετίες- είναι ότι ασφάλεια υπάρχει όταν τηρείται ευλαβικά ο Γενικός Κανονισμός Κίνησης από σταθμάρχες, μηχανοδηγούς, κλειδούχους. Αυτό, προφανώς, ούτε σε εσάς ούτε σε εμένα δεν αρκεί. Πρέπει οι άνθρωποι που είναι στην πρώτη γραμμή να έχουν και τα κατάλληλα συστήματα ασφαλείας. Να σας πω ψέματα ότι γίνεται σε μία μέρα να εγκαταστήσω όλα τα συστήματα σε δύο χιλιάδες χιλιόμετρα γραμμής; Δεν γίνεται. Στην Ευρώπη το επίπεδο ERTMS είναι στο 15% του δικτύου, δεν είναι στο 100%.

**ΑΛΕΞΑΝΔΡΟΣ ΚΑΖΑΜΙΑΣ:** Έχουν άλλο σύστημα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όχι, έχουν το ίδιο σύστημα και είναι υποχρέωσή μας να έχουμε το ίδιο σύστημα, διότι υπάρχει η λεγόμενη διαλειτουργικότητα, να μπορούν τα ευρωπαϊκά τρένα να πηγαίνουν σε όλο τον σιδηρόδρομο. Είναι το λεγόμενο ERTMS. Σας έχουμε, ενδεχομένως, κουράσει λίγο με τις ορολογίες, αλλά αυτή είναι η αλήθεια.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Άρα το σχέδιό μας από τη μία είναι η αναβάθμιση, η επαναξιολόγηση στην εκπαίδευση, η σωστή εκπαίδευση του προσωπικού και του νέου προσωπικού που θα έρθει και από την άλλη τα τεχνολογικά συστήματα.

Ρωτήσατε για τις συμβάσεις της αποκατάστασης των έργων του «Daniel». Έχουμε κάποια καλά νέα. Πήραμε χθες την έγκριση από το Ελεγκτικό Συνέδριο. Έπρεπε να εξεταστούν οι συμβάσεις από το Ελεγκτικό Συνέδριο. Φαντάζομαι, δεν διαφωνείτε με αυτό. Άρα μέσα στον Απρίλιο υπογράφονται οι συμβάσεις και θα ολοκληρωθούν όχι σε χρόνια αλλά σε μήνες. Έχουν σκληρό χρονοδιάγραμμα δεκαπέντε μηνών και θα είμαστε από πάνω, ώστε οι ανάδοχοι να τρέξουν γρήγορα τα έργα και αν γίνεται και πριν τους δεκαπέντε μήνες να έχουν ολοκληρωθεί. Πιστέψτε με, πιο πολύ το θέλω εγώ από εσάς. Πιστέψτε με.

Από την άλλη, όμως, μέσα σε πολύ μικρότερο χρονικό διάστημα θέλουμε να δώσουμε ορατότητα στην ασφάλεια. Τι σημαίνει αυτό; Ότι υπήρχε το γνωστό θέμα για το οποίο εύλογα ρωτούσε η ελληνική κοινωνία πώς γίνεται να μπορώ να βλέπω ανά πάσα στιγμή πού είναι το delivery και να μην μπορώ να βλέπω πού είναι τα τρένα. Αυτό ρωτούσε εύλογα η κοινωνία.

Αυτό γιατί συμβαίνει; Διότι στην τεχνολογία του GPS που έχουμε όλοι στο κινητό μας, η απόκλιση δυστυχώς είναι πέντε έως δέκα μέτρα. Άρα, όταν έχεις διπλή γραμμή, αυτή η απόκλιση πέντε έως δέκα μέτρων δεν αρκεί για να δώσει ασφαλή εντοπισμό ενός τρένου.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Ολοκληρώστε, παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είναι σημαντικό, κύριε Πρόεδρε, να το ακούσουμε…

Εμείς, λοιπόν, έχουμε βρει μια τεχνική λύση, την οποία θα παρουσιάσουμε σε τεχνικό επίπεδο σε λίγες μέρες, ώστε να μπορεί όχι απλώς το ενιαίο κέντρο κυκλοφορίας του ΟΣΕ το οποίο θα φτιάξουμε, αλλά ο κάθε πολίτης να βλέπει σε μια ανοιχτή πλατφόρμα την πορεία των τρένων, τα δρομολόγια και να βλέπει αν είναι στη γραμμή ανόδου ή στη γραμμή καθόδου. Έτσι, λοιπόν, με αυτόν τον τρόπο θα μηδενίσουμε αυτό το εφιαλτικό σενάριο, αυτήν την ανοιχτή πληγή για τον σιδηρόδρομο, που είναι η πιθανότητα σύγκρουσης δύο τρένων.

Δεν είναι το μόνο ζήτημα ασφάλειας. Υπάρχουν ισόπεδες μπάρες, υπάρχουν εκτροχιασμοί, υπάρχουν εμπόδια στη γραμμή, υπάρχουν κλοπές καλωδίων που σας ανέφερα και πριν. Θα βλέπετε, λοιπόν, για καθένα από αυτά τα προβλήματα τα οποία είτε μας υποδεικνύετε εσείς είτε τα βλέπουμε μόνοι μας, λύσεις. Και εδώ είμαστε να λογοδοτούμε κάθε φορά που υπάρχει κοινοβουλευτικός έλεγχος.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την επόμενη επίκαιρη ερώτηση, που είναι η δεύτερη με αριθμό 744/28-3-2025 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών, με θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων».

Ορίστε, κύριε Καραμέρο, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΜΕΡΟΣ:** Ευχαριστώ πολύ, κύριε Πρόεδρε.

Κύριε Υπουργέ, πραγματικά, ερχόμαστε με την καλοπροαίρετη διάθεση να ασκήσουμε τον κοινοβουλευτικό έλεγχο επί των θεμάτων και των ερωτήσεων που απασχολούν τους πολίτες. Δεν μας αφήνετε, όμως, να αγιάσουμε.

Στην πρωτολογία σας -για να μην κάνουμε παράλληλους μονολόγους, κύριε Πρόεδρε, μέσα στον χρόνο θα ήθελα να πω δυο λόγια- είπατε ότι φταίνε οι Ρομά, να κλείσετε το μάτι και λίγο στο ακροδεξιό ακροατήριο για την ασφάλεια στους δρόμους. Τώρα, παρόντων των Ικάρων εδώ, μας λέτε ότι το προσωπικό του ΟΣΕ θα περάσει ψυχομετρικά τεστ, όπως οι ιπτάμενοι. Τι ωραίο που ακούγεται αυτό!

Αυτό που δεν λέτε, όμως, κύριε Κυρανάκη, είναι ότι με δελτία παροχής υπηρεσιών η Κυβέρνησή σας προσέλαβε σε κρίσιμες θέσεις ανθρώπους σαν και τον σταθμάρχη που σας υποδέχτηκε στη Θεσσαλονίκη, που, ενώ έγραφαν «6» στα γραπτά, έπαιρναν «10» στη συνέντευξη. Και ο νοών νοείτω! Να το ακούσουν και οι Ίκαροι, να το ακούσει και ο ελληνικός λαός! Σταθμάρχες που είναι τώρα, με δελτία παροχής υπηρεσιών, κομματικά στελέχη της νέας δημοκρατίας, που έγραφαν «6» στις γραπτές εξετάσεις και έπαιρναν «10» -ω του θαύματος!- στη συνέντευξη.

Πηγαίντε να τους περάσετε ψυχομετρικά τεστ, όπως αυτά των Ικάρων. Τι θα αλλάξει; Ποια είναι η αξιοκρατία με την οποία η Κυβέρνησή σας αυτά τα τελευταία έξι χρόνια στελέχωσε τον σιδηρόδρομο;

Οι πληγές είναι ανοιχτές και εγώ να αναγνωρίσω ότι έχετε και καλή πρόθεση εν μέρει, πλην όμως, κύριε Υπουργέ -πριν περάσω στο ερώτημα της επίκαιρης- επειδή αναφερθήκατε σε αυτό το σύστημα -τι ωραία, βλέπουμε και τα πλοία, βλέπουμε και τα αεροπλάνα, ναι, βλέπουμε και τα delivery πριν έρθουν στο σπίτι μας- εσείς προαναγγέλλετε την αγορά κάποιου λογισμικού στην πραγματικότητα, ό,τι κάνατε και στο προηγούμενο Υπουργείο που ήσασταν για μια σειρά υπηρεσιών, με διαφάνεια.

Σας ρώτησε εδώ ο συνάδελφος τι λογισμικό είναι αυτό, τι υπηρεσίες θα παρέχει. Οφείλετε να μας απαντήσετε.

Και ως προς το ερώτημα στο λεπτό που απομένει, σύμφωνα με τη δημοσιογραφική έρευνα, υπήρξαν θύματα εκ των πενήντα επτά -ένας συγγενής ήδη κάνει καταγγελίες δημόσια και διά του δικηγόρου του- που δεν μπορούν να αποζημιωθούν, δεδομένου ότι εργάζονταν στο κυλικείο του τρένου ως υπάλληλοι της εταιρείας catering που είχε υπεργολαβία να εξυπηρετεί τους επιβάτες. Τι σκοπεύετε να κάνετε γι’ αυτό; Η ερώτηση κατατέθηκε πριν από έναν μήνα, γιατί είχαμε και την αλλαγή στην Κυβέρνηση. Έχετε κάνει κάποιες ενέργειες, ως Κυβέρνηση; Έχετε πάρει κάποια νομοθετική πρωτοβουλία; Τι σκοπεύετε να κάνετε, προκειμένου οι συγγενείς όλων των θυμάτων να μπορούν να αποζημιωθούν, δεδομένου ότι υπάρχουν ένας έως δύο συγγενείς θυμάτων που διατείνονται διά των μέσων και των δικηγόρων τους ότι αντιμετωπίζουν πρόβλημα, προκειμένου να αποζημιωθούν, διότι το πρόσχημα που επικαλείται η Hellenic Train είναι ότι δεν είχαν εισιτήριο ως επιβάτες του τρένου. Και πώς να έχουν, ενόσω ήταν εργαζόμενοι εκείνη τη μοιραία νύχτα;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Καραμέρο.

Ορίστε, κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Κύριε συνάδελφε, θα συμφωνήσω μαζί σας ότι πρέπει να περάσουν ξανά όλοι αξιολόγηση. Εμένα δεν με ενδιαφέρει καθόλου αν κάποιος είναι κομματικό στέλεχος, συνδικαλιστής της Νέας Δημοκρατίας, του ΣΥΡΙΖΑ ή άλλου κόμματος. Όποιος και να είναι, ό,τι και να ψηφίζει δεν αφορά καθόλου την αποστολή μας. Θα περάσουν όλοι από επαναξιολόγηση, η οποία θα είναι πιο αυστηρή, θα έχει καλύτερα πρότυπα, ώστε να φθάσουμε σε ένα σημείο, αντί να κάνουμε χαβαλέ στο τηλέφωνο, στις επικοινωνίες μας, όταν διαχειριζόμαστε ζωές, να μπορούμε να αντιλαμβανόμαστε την αίσθηση του καθήκοντος, να υπάρχουν αυστηρά πρωτόκολλα και προφανώς, να μπορεί να γίνεται σωστός εντοπισμός λαθών και σωστή διερεύνηση.

Όλα αυτά, λοιπόν, είναι η αποστολή μου και το σχέδιό μου να αλλάξουν. Και θέλω τη στήριξή σας σε αυτό, διότι θεωρώ ότι, στην ουσία, συμφωνούμε ότι πρέπει να επαναξιολογηθούν όλοι, όποιοι και αν είναι.

Λοιπόν, στο επίπεδο του συστήματος, σας είπα ότι θα το παρουσιάσουμε σύντομα. Δεν έχετε να ανησυχείτε για κάτι. Όλη αυτή η υπόθεση έχει τόσο πολύ -και σωστά θα έχει- τόσο πολύ έλεγχο πάνω της. Εμένα η βασική μου πρόθεση είναι να κάνω δουλειά. Δεν θα φοβηθώ από την όποια κριτική θα μου ασκήσει κάποιος τι είναι αυτή η σύμβαση και ποιος την εκτελεί και αν είναι διαφανής ή αδιαφανής. Θα κάνουμε δουλειά, θα τα δείτε όλα. Θα δείτε πώς δουλεύει και η αποστολή μου είναι να δουλεύουν σωστά τα πράγματα.

**ΑΛΕΞΑΝΔΡΟΣ ΚΑΖΑΜΙΑΣ:** Πότε; Το 2027;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Σας απάντησα, κύριε Καζαμία. Σας είπα ότι το σύστημα αυτό το οποίο αφορά στον ακριβή εντοπισμό τρένων, είναι ζήτημα λίγων μηνών, όχι το 2027. Λίγων μηνών και πιστεύω ότι είναι κάτι το οποίο, ανεξαρτήτως του τι ψηφίζει κανείς ή αν θέλει να ασκήσει κριτική στην Κυβέρνηση, θέλουμε, διότι προσφέρει ορατότητα στην ασφάλεια για τους επιβάτες, τους πολίτες και όποιον, εν πάση περιπτώσει, έχει ενδιαφέρον για να δει πως λειτουργεί ο σιδηρόδρομος.

Ως προς το αντικείμενο της ερώτησής σας, κύριε Καραμέρο, είναι από τις φορές που δεν θα αντιπαρατεθώ μαζί σας. Έχετε απόλυτο δίκιο ότι αυτοί οι άνθρωποι δεν αποζημιωθούν και γι’ αυτό απέστειλα και εγώ ο ίδιος επιστολή στην Hellenic Train τα οποία τυπικά νομικά εμπόδια, διότι η εταιρεία αυτή η οποία εκτελεί το έργο του κυλικείου εντός του βαγονιού της Hellenic Train είναι μια ανάδοχος εταιρεία, είναι η «Χούτος Α.Ε.», αν έχω σωστή ενημέρωση.

Εμείς, λοιπόν, σε επικοινωνία και μαζί τους και με την Hellenic Train ζητάμε να υπερβούν τα όποια τυπικά νομικά εμπόδια και αυτοί οι άνθρωποι -είναι αυτονόητο αυτό που ζητάτε και συμφωνώ- να αποζημιωθούν και προφανώς, οι εταιρείες μεταξύ τους μπορούν να βρουν, στη συνέχεια, ποιος έχει την αστική ευθύνη και ποιος δεν την έχει, αναλόγως και των δικαστικών αποφάσεων.

Όμως, επί της ουσίας, συμφωνώ απολύτως μαζί σας ότι αυτοί οι άνθρωποι κακώς δεν έχουν αποζημιωθεί μέχρι σήμερα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Καραμέρο, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΜΕΡΟΣ:** Έχω την πεποίθηση, κύριε Υπουργέ, ότι μια επιστολή δεν είναι αρκετή. Μια επιστολή παραίνεσης προς τη Hellenic Train, προκειμένου να αποζημιωθούν οι άνθρωποι και να μην υποβάλλει η Hellenic Train ανταγωγές -γιατί αυτό κάνει- δεν είναι αρκετή. Εκτιμώ ότι μια νομοθετική πρωτοβουλία σε συνεργασία και με τα συναρμόδια Υπουργεία, εφόσον μιλάμε για εργασιακές σχέσεις που θα συμπεριλάμβανε και αυτήν την περίπτωση, θα ήταν πιο αποτελεσματική.

Άρα, μια επιστολή δείχνει καλή πρόθεση και τη διάθεσή σας να αποζημιωθούν οι άνθρωποι, αλλά, όταν μιλάμε για χρήματα και όταν μιλάμε για απώλεια ανθρωπίνων ζωών, νομίζω ότι οι παραινέσεις δεν υπήρξαν αρκετές και ικανές να θεραπεύσουν μια σειρά προβλημάτων, όπως αποδείχτηκε σε αυτή την υπόθεση.

Και να μου επιτρέψετε, επειδή είναι μια ευκαιρία που είστε νέος στα καθήκοντά σας και είχαμε αλλαγή στο Υπουργείο -κύριε Πρόεδρε, εσείς θα καταλάβετε, έχοντας υπηρετήσει αυτό που λέμε «υπόλοιπο Αττικής» για πάρα πολλά χρόνια και συνεχίζετε στη δυτική του πλευρά- να πω δυο λόγια, να επιστήσω την προσοχή στον κύριο Υπουργό για ένα πρόβλημα το οποίο απασχολεί σαράντα τρεις χιλιάδες κατοίκους και δεκάδες χιλιάδες διερχόμενους στην ανατολική Αττική.

Και μιλάω για τον Δήμο Διονύσου και συγκεκριμένα, για την περιοχή του Αγίου Στεφάνου, όπου οι κυβερνήσεις και οι Υπουργοί αλλάζουν, αλλά η ισόπεδη σιδηροδρομική διάβαση μετά τον σταθμό του Αγίου Στεφάνου -και μιλάω για τα Δίφρακτα δίπλα στα τέσσερα συστεγαζόμενα νηπιαγωγεία- εξακολουθεί να είναι ισόπεδη και αφύλακτη μετά τις δώδεκα το βράδυ.

Μετά τις δώδεκα το βράδυ περνάνε όλα τα τρένα από Αθήνα ή Θεσσαλονίκη, και η διάβαση είναι αφύλακτη.

Το κόστος υπογειοποίησης της σιδηροδρομικής γραμμής στο ύψος του Αγίου Στεφάνου, όπου τέμνει την πόλη στα δύο, είναι 5 εκατομμύρια ευρώ, κύριε Κυρανάκη, και θα εξασφαλίσει ασφαλέστερες και ταχύτερες μετακινήσεις για πεζούς και οδηγούς. Όμως, μέχρι τότε, καλό θα είναι η διάβαση να μην είναι αφύλακτη μετά τις δώδεκα το βράδυ. Και καλό θα είναι οι αλλαγές στις υπουργικές θέσεις να μην επηρεάζουν την πορεία του έργου.

Το λέω αυτό γιατί για το συγκεκριμένο έργο, την υπογειοποίηση της ισόπεδης διάβασης του Αγίου Στεφάνου, το δημοτικό συμβούλιο και η ΚΕΔΕ κατέθεσε ομόφωνο ψήφισμα, μετά το δυστύχημα στα Τέμπη, προκειμένου να ξεκινήσει το έργο, και έχουν περάσει δύο χρόνια και δεν έχουμε καν εξαγγελίες για μια περιοχή, τον Άγιο Στέφανο και τον Δήμο Διονύσου, που είχε τριάντα τρεις χιλιάδες κατοίκους στην απογραφή του 2011 και έχει σαράντα τρεις χιλιάδες κατοίκους σήμερα. Δηλαδή μιλάμε για μια περιοχή αναπτυσσόμενη από πλευράς πληθυσμού και από πλευράς οικιστικής ανάπτυξης, και έχουμε ακόμα σιδηροδρομικές συνθήκες της δεκαετίας του ’50.

Σας παρακαλώ πολύ, κύριε Κυρανάκη, να το δείτε και σύντομα να έχουμε εξέλιξη και αποτελέσματα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, επειδή ο συνάδελφος επικαλέστηκε και εμένα που για περίπου είκοσι χρόνια υπηρετούσα και την ανατολική Αττική ως Βουλευτής, πρέπει να σας πω ότι πράγματι αυτές οι γραμμές και αυτή η διαδικασία είναι παλιά, είναι από όταν οι περιοχές αυτές, όπως η περιοχή του Διόνυσου, ήταν πιο πολύ για εξοχικές κατοικίες. Τώρα, όπως ξέρετε και όπως σας είπε και ο κ. Καραμέρος, έχουμε πολύ ραγδαία αύξηση του πληθυσμού στις περιοχές αυτές.

Γνωρίζετε, κύριε Υπουργέ, ότι υπάρχουν πάρα πολλά προβλήματα. Είναι δύσκολο το έργο που έχετε αναλάβει. Όμως, και εγώ θα σας παρακαλέσω να το λάβετε υπ’ όψιν σας αυτό και να το δείτε. Σας το ζητώ γιατί ακόμα οφείλω και εγώ σε αυτές τις περιοχές οι οποίες με τίμησαν για περίπου είκοσι χρόνια. Τώρα με τιμούν κάποιες άλλες περιοχές.

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είμαστε σύμφωνοι, κύριε Πρόεδρε. Την πρόταση και των δυο σας, λοιπόν, δεσμεύομαι να την εξετάσω. Από όσο με γνωρίζετε προσωπικά, ξέρετε ότι δεν θέλω ελαφρά τη καρδία να μοιράζω εκατομμύρια σε έργα τα οποία δεν έχω εξετάσει. Όμως, αυτό που λέτε ακούγεται λογικό και δεσμεύομαι να επανέλθω σύντομα.

Επίσης, σε αυτό που αναφέρατε για την περίπτωση της μη αποζημίωσης των υπαλλήλων του κυλικείου στη μοιραία αμαξοστοιχία, στην επιστολή μου που έστειλα στη Hellenic Train αναφέρω ακριβώς αυτό το οποίο προτείνετε και εσείς, ότι ακόμη και αν αυτό απαιτεί λήψη πρόσθετων νομοθετικών μέτρων, εδώ είμαστε, με τον κ. Καραγκούνη από το Υπουργείο Εργασίας, να μπορέσουμε να συνεργαστούμε και να βρούμε την κατάλληλη λύση, εφόσον σε σύντομο χρονικό διάστημα δεν ξεπεραστούν αυτά τα τυπικά νομικά εμπόδια, για να αποζημιωθούν αυτοί οι άνθρωποι.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πάρα πολύ, κύριε Υπουργέ.

Και πάλι, αφού τελειώσατε για σήμερα, θα σας ευχηθούμε στο πολύ πολύ δύσκολο έργο που έχετε αναλάβει, καλή δύναμη και καλή επιτυχία, για το καλό της ελληνικής κοινωνίας.

Θα ολοκληρώσουμε τη συζήτηση των σημερινών επίκαιρων ερωτήσεων με τη δεύτερη με αριθμό 3144/6-2-2025 ερώτηση του κύκλου αναφορών-ερωτήσεων του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας και Κοινωνικής Ασφάλισης με θέμα: «Προγράμματα της Δημόσιας Υπηρεσίας Απασχόλησης (ΔΥΠΑ) για τους απολυμένους της ΛΑΡΚΟ».

Κύριε Κατσώτη, έχετε τον λόγο για την πρωτολογία σας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Είναι γνωστή η κατάσταση με τους εργαζόμενους της «ΛΑΡΚΟ». Μετά την απόλυσή τους τον Μάιο του 2024, η Κυβέρνηση δεσμεύτηκε, κύριε Υφυπουργέ, διά του Πρωθυπουργού και διά της Υπουργού Εργασίας τότε και του Υπουργού Εθνικής Οικονομίας, ότι όλοι οι εργαζόμενοι θα προστατευτούν. Μάλιστα, εκδώσανε Κοινή Υπουργική Απόφαση με την οποία παρέχουν, όπως έλεγε, εγγυημένη εργασία και καλοπληρωμένη με 1.200 ευρώ, με έναν μισθό ουσιαστικά κατά 50% υψηλότερο από τον κατώτατο μισθό.

Και τότε η κυρία Υπουργός έλεγε ότι: «Συγκεκριμένα σε όλους τους πρώην εργαζόμενους, οι οποίοι είναι πάνω από πενήντα πέντε ετών, εξασφαλίζουμε τουλάχιστον επτά χρόνια εργασίας με 1.200 ευρώ σε δήμους και περιφέρειες, προκειμένου να συμπληρώσουν τις αναγκαίες προϋποθέσεις για συνταξιοδότηση. Για όσους είναι έως πενήντα τεσσάρων ετών, τους έχουμε εξασφαλίσει εργασία για δύο έτη σε φορείς του δημόσιου τομέα με μισθό επίσης 1.200 ευρώ. Από τη «ΛΑΡΚΟ» δεν θα μείνει στον δρόμο κανείς. Διασφαλίζουμε την εργασία όλων». Αυτά έλεγε η Υπουργός τότε.

Κύριε Υφυπουργέ, επειδή αυτά επαναλήφθηκαν από όλους, θα σας πω τι έχουμε σήμερα, μετά από επτά μήνες, σχετικά με τις απολύσεις. Οι απολυμένοι από τις εργολαβίες είναι έξω από τη δέσμευση της Κυβέρνησης για προστασία όλων, όπως έλεγε, ανεξαρτήτως εργασιακής σχέσης, και δεν έχουν δικαίωμα, σύμφωνα με το Υπουργείο Εργασίας, ένταξης στα προγράμματα. Επίσης, οι απολυμένοι που είχαν παράλληλα ελεύθερο επάγγελμα, για να συμπληρώσουν το εισόδημά τους, επίσης δεν έχουν δικαίωμα ένταξης στα προγράμματα.

Τα ερωτήματα, λοιπόν, που υποβάλαμε στην Κυβέρνηση είναι τα εξής. Ποια μέτρα θα πάρει η Κυβέρνηση, έτσι ώστε να ικανοποιηθούν τα αιτήματα των εργαζομένων για ένταξη, για προστασία συνολικά όλων των εργαζομένων; Και πείτε μας και πότε θα κατατεθεί, αφού λέτε ότι είναι θέμα νομοθετικό, η σχετική τροπολογία, έτσι ώστε να ρυθμιστούν αυτά τα ζητήματα και να καλυφθούν όλοι οι εργαζόμενοι, και αυτοί που μένουν έξω από τη σημερινή προστασία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κατσώτη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και τρεις συνοδοί εκπαιδευτικοί από το 7ο Γενικό Λύκειο Λάρισας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παιδιά, σας ευχόμαστε καλή πρόοδο και καλό Πάσχα. Σήμερα παρακολουθείτε μία ιδιαίτερη διαδικασία, όχι νομοθετική. Παρακολουθείτε τον λεγόμενο κοινοβουλευτικό έλεγχο, όπου ένας Βουλευτής ρωτά, όπως ακούγατε, και ένας Υπουργός απαντά.

Ορίστε, κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Κύριε συνάδελφε, οφείλω να σας πω και πάλι ευχαριστώ για την ερώτηση που έχετε κάνει. Είναι απανωτές προφανώς οι ερωτήσεις που κάνετε, και καταλαβαίνω ότι έχετε ένα ιδιαίτερο ενδιαφέρον για το ζήτημα. Είναι πράγματι ένα ευαίσθητο ζήτημα, κοινωνικό. Ξέρω ότι δίνετε τον αγώνα σας για τους ανθρώπους.

Όμως, επιτρέψτε μου να σας πω ότι το ίδιο κάνει από την πρώτη στιγμή και η Κυβέρνηση. Δεν θα ήταν δυνατό εμείς για όλους αυτούς τους ανθρώπους που πράγματι βρέθηκαν σε μια πάρα πολύ δύσκολη κατάσταση, βρέθηκαν άνεργοι, να μη σταθούμε δίπλα τους, να μην τους βοηθήσουμε και να μην τους στηρίξουμε με τα προγράμματα που ούτως ή άλλως είχαμε δεσμευθεί να κάνουμε, και προφανώς τα κάναμε. Ήταν δύο προγράμματα της ΔΥΠΑ. Θα σας τα πω και πάλι τα προγράμματα αυτά. Βεβαίως τα ξέρουν οι φίλοι που μας ακούν, οι απολυμένοι της ΛΑΡΚΟ.

Στο πρώτο πρόγραμμα εντάσσονται οι άνεργοι, οι πρώην εργαζόμενοι της ΛΑΡΚΟ, οι οποίοι σωρευτικά πληρούν, ξέρετε, τις συγκεκριμένες προϋποθέσεις, όπως έχουν εξειδικευτεί από την ΔΥΠΑ. Οι προϋποθέσεις είναι οι εξής: Είναι ηλικίας άνω των πενήντα πέντε ετών, συμπεριλαμβανομένων και αυτών, οι οποίοι διανύουν το πεντηκοστό πέμπτο έτος της ηλικίας τους, εντός του 2024. Δεν έχουν συμπληρώσει τον απαιτούμενο συντάξιμο χρόνο για τη θεμελίωση πλήρους συνταξιοδοτικού δικαιώματος, λόγω γήρατος, σύμφωνα με την κείμενη νομοθεσία. Οι συμβάσεις εξαρτημένης εργασίας ή έμμισθης εντολής έχουν ημερομηνία λήξης 12-5-2024. Είναι άνεργοι. Είναι εγγεγραμμένοι στο ψηφιακό μητρώο της ΔΥΠΑ. Έχουν συμπληρώσει το τυποποιημένο έντυπο εξατομικευμένης προσέγγισης και διαθέτουν βεβαίωση πιστοποίησης από ειδικό διαχειριστή ως πρώην απασχολούμενοι της ΛΑΡΚΟ. Αυτές είναι οι προϋποθέσεις που ούτως ή άλλως ορίζει η ΔΥΠΑ για όλα αυτά. Οι ακαθάριστες μηνιαίες αποδοχές των ωφελουμένων ανέρχονται σε 1.210 ευρώ και η συνολική χρονική διάρκεια απασχόλησης των ωφελουμένων ορίζεται στα επτά έτη. Το πρώτο πρόγραμμα, λοιπόν, είναι στα επτά έτη και είναι ειδικό πρόγραμμα απασχόλησης για τους εργαζομένους της ΛΑΡΚΟ.

Δεύτερο πρόγραμμα, όπου σωρευτικά υπάρχουν οι κάτωθι προϋποθέσεις: Ηλικία έως πενήντα τεσσάρων ετών, έχουν γεννηθεί από 1-1-1991 και εφεξής, οι συμβάσεις εξαρτημένης εργασίας τους έχουν ημερομηνία λήξης μέχρι 12-5-2024, διαθέτουν βεβαίωση πιστοποίησης, είναι άνεργοι, εγγεγραμμένοι στη ΔΥΠΑ.

Όπως προκύπτει και από το προαναφερόμενο κανονιστικό πλαίσιο, μία από τις προϋποθέσεις που θα πρέπει να πληρούν οι απολυμένοι πρώην εργαζόμενοι της ΛΑΡΚΟ, προκειμένου να ενταχθούν βάσει ηλικίας σε ένα εκ των δύο ειδικών προγραμμάτων, συνιστά προφανώς η κατοχή της ιδιότητας του ανέργου, όπως αναφέρθηκε και πριν.

Σας ενημερώνω, κύριε συνάδελφε, επίσης, ότι έχουμε εκδώσει κοινή υπουργική απόφαση που θέμα είχε την τροποποίηση της 31178/2024 κοινής απόφασης. Η τροποποίηση αφορά σε διοικητικού χαρακτήρα αλλαγές, όπως, πρώτον, η προσθήκη -το ξέρετε πολύ καλά, το κάναμε για να διευκολύνουμε τους ανθρώπους αυτούς- επιπλέον φορέων υποδοχής και υπηρεσιών τοποθέτησης, καθώς και η δυνατότητα μετακίνησης των ωφελουμένων μεταξύ των φορέων υποδοχής εκάστου προγράμματος -προβλέπεται σχετική ΚΥΑ- προς διευκόλυνσή τους. Αυτό το οποίο αναφέρατε και το οποίο το προβλέψαμε με την ΚΥΑ είναι η προσθήκη σχετικής πρόβλεψης για όσους εξ αυτών δεν διαθέτουν το τυπικό προσόν του τίτλου υποχρεωτικής εκπαίδευσης, ώστε να τους δοθεί η δυνατότητα συμμετοχής τους σε ένα εκ των δύο προγραμμάτων -σημαντικών προγραμμάτων- στήριξης αυτών των ανθρώπων βάσει της ηλικίας τους και αυτή ήταν μια παρέμβαση, ώστε να έχουμε περισσότερους που να μπορούν να μπουν μέσα σε αυτή τη διαδικασία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κλείνω, κύριε Πρόεδρε, σε ένα λεπτό, θα είμαι πάρα πολύ σύντομος και στη δευτερολογία μου, γιατί ξέρω ότι έρχονται και οι συνάδελφοι.

**ΠΡΟΕΔΡΕΥΩΝ (Αθανάσιος Μπούρας):** Έχετε και δευτερολογία, κύριε Υπουργέ, ολοκληρώστε.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Επίσης, με την 52965 κοινή απόφαση εγκρίθηκε η χορήγηση από τη ΔΥΠΑ εφάπαξ έκτακτης οικονομικής ενίσχυσης ύψους 500 ευρώ, εφόσον και αυτοί ενεγράφησαν στο ψηφιακό μητρώο της ΔΥΠΑ και ύψους 1.000 ευρώ σε πρώην εργαζόμενους της εταιρείας με την επωνυμία ΛΑΡΚΟ, εφόσον και αυτοί ενεγράφησαν στο ψηφιακό μητρώο από τις 1-10-2024 και μετά. Είναι δύο σημαντικές αλλαγές που κάναμε. Θα ακούσω αυτά που θα μου πείτε και περαιτέρω θα αναλύσω και τα ζητήματα που θα θέσετε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Ορίστε, κύριε Κατσώτη, έχετε τον λόγο για τη δευτερολογία σας.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, περιμέναμε σαφείς απαντήσεις, όπως και οι εργαζόμενοι της ΛΑΡΚΟ, αυτοί που μένουν εκτός όποιας προστασίας και παρακολουθούν σήμερα τη συζήτηση.

Περιμέναμε, λοιπόν, σαφείς απαντήσεις αν πράγματι προτίθεστε να φέρετε τροπολογία, όπου θα ρυθμίζετε αυτά τα ζητήματα με τους εργαζόμενους που δούλευαν με εργασιακή σχέση σε υπερεργολάβο, γιατί ήταν μία εργασιακή σχέση η οποία έχει νομιμοποιηθεί από τις κυβερνήσεις και απασχολούνταν με αυτόν τον τρόπο.

Και δεύτερον, περιμέναμε απάντηση για το αν πράγματι θα καλύψετε και την ανάγκη αυτών που είχαν και ένα ελεύθερο επάγγελμα. Ποιο ελεύθερο επάγγελμα, δηλαδή; Ήταν εργαζόμενοι στη ΛΑΡΚΟ και ταυτόχρονα είχαν και ένα μαγαζάκι σε χωριά κάτω των πεντακοσίων κατοίκων, που όπως ξέρετε δεν είχαν ασφάλιση και τα λοιπά.

Περιμένουν, λοιπόν, αυτήν τη δέσμευση της Κυβέρνησης, γιατί οι εργαζόμενοι, κύριε Υπουργέ, με δεκάδες κινητοποιήσεις, συναντήσεις, εξώδικα, εκατοντάδες ανακοινώσεις, υπομνήματα και απευθείας συναντήσεις εκπροσώπων, όπως είπα και με τον Πρωθυπουργό και με τους Υπουργούς Οικονομικών, Εργασίας και τα λοιπά, αναδείκνυαν τις μεγάλες δυνατότητες που είχε η ΛΑΡΚΟ για την αξιοποίηση σημαντικών ορυκτών -του νικελίου και του κοβάλτιου- και έθεταν ζητήματα να μην κλείσει η επιχείρηση, αλλά πέρα από αυτό, έκαναν σαφείς προτάσεις σε σχέση με την προστασία των εργαζομένων, μέχρι να καταλήξει η Κυβέρνηση τι θα κάνει με τη ΛΑΡΚΟ.

Άρα, λοιπόν, σήμερα αυτό που απαιτούν είναι η δέσμευση που υπήρχε απέναντι στους απολυμένους. Ποια ήταν αυτή η δέσμευση; Τι έγραφε κατ’ αρχάς η τροπολογία;

Γράφει, κύριε Υπουργέ, ή δεν γράφει η παράγραφος 4 του άρθρου 97 του νόμου του 2022 ότι το Υπουργείο Εργασίας και Κοινωνικής Ασφάλισης καταρτίζει κατά παρέκκλιση κάθε αντίθετης πρόβλεψης ειδικές δράσεις, ειδικά προγράμματα απασχόλησης, συγχρηματοδοτούμενα ή από εθνικούς πόρους, σε οργανισμούς τοπικής αυτοδιοίκησης α΄ και β΄ βαθμού για τους απολυθέντες της παραγράφου 1 άνω των πενήντα πέντε ετών έως τη συμπλήρωση των προϋποθέσεων για τη λήψη πλήρους σύνταξης γήρατος και για χρονικό διάστημα που δεν υπερβαίνει τα επτά έτη, καθώς και σε άλλες δράσεις, ειδικά προγράμματα για κατηγορίες απολυμένων και λοιπές κατηγορίες απασχολουμένων με συμβάσεις ανεξάρτητων υπηρεσιών ή έργου; Ακριβώς αυτό γράφει, κύριε Υφυπουργέ, το άρθρο 57. Και εσείς έχετε συντάξει αυτό το άρθρο, εσείς το εισηγηθήκατε, ψηφίστηκε αυτό το άρθρο. Και σήμερα, λοιπόν, αυτοί οι εργαζόμενοι δεν προστατεύονται.

Άρα, λοιπόν, περιμένουμε από εσάς -αν όχι σήμερα, σε δεύτερη φάση- να έρθει η τροπολογία αυτή η οποία θα λύνει ουσιαστικά το ζήτημα των εργαζομένων της ΛΑΡΚΟ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Κατσώτη.

Ορίστε, κύριε Υπουργέ, έχετε τον λόγο για τη δευτερολογία σας και να κλείσουμε τη σημερινή συνεδρίαση.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Θα κλείσω σύντομα, ευχαριστώ, κύριε Πρόεδρε.

Κύριε συνάδελφε, ακριβώς αυτό το οποίο περιγράψατε είναι αυτό το οποίο κάναμε, δηλαδή τροποποιήσαμε διατάξεις για να καλύψουμε τις ανάγκες των ανθρώπων αυτών σε πάρα πολλά σημεία. Σας τα εξήγησα νωρίτερα.

Από εκεί και πέρα, για να ξέρετε και να ξέρουν και όσοι μας παρακολουθούν, μέχρι τώρα εξακόσιοι πενήντα ένας εργαζόμενοι της ΛΑΡΚΟ έχουν ενταχθεί στο ψηφιακό μητρώο της ΔΥΠΑ και είναι πλέον δυνητικοί δικαιούχοι του συνόλου των παρόχων υπηρεσιών και δράσεων της ΔΥΠΑ, προγράμματα απασχόλησης και τα λοιπά, αυτά τα οποία σας ανέφερα. Από τους εξακόσιους πενήντα έναν πρώην εργαζόμενους οι επτά προσλήφθηκαν, ήδη, σε κάποια άλλη επιχείρηση και απώλεσαν το δελτίο ανεργίας.

Ωστόσο, πρέπει να σας τονίσω, συνάδελφε -τα ξέρετε, βέβαια, αλλά να έχουμε μια πλήρη εικόνα και μια σαφή εικόνα- ότι βάσει του νόμου δεν θεωρούνται αναζητούντες εργασία οι ελεύθεροι επαγγελματίες και οι αγρότες, ούτε οι εργαζόμενοι με εργολαβία, των οποίων εργοδότης δεν ήταν η ΛΑΡΚΟ. Συνεπώς, όσοι από τους πρώην εργαζομένους της ΛΑΡΚΟ είναι ελεύθεροι επαγγελματίες, ή ασφαλίζονται στον τέως ΟΓΑ στο πλαίσιο αγροτικής δραστηριότητας που ασκούν οι αγρότες, ή είναι αγρότες επιτηδευματίες, ή δεν είχαν ως εργοδότη τη ΛΑΡΚΟ, τότε αυτονόητα δεν μπορούν να θεωρηθούν άνεργοι, γεγονός -το ξέρετε πάρα πολύ καλά, συνάδελφε- που ισχύει για όλους τους πολίτες, για όλους τους Έλληνες. Αυτό ισχύει για όλους. Οπότε, δεν μπορούν, λοιπόν, να θεωρηθούν ως άνεργοι με αυτήν τη λογική. Άρα, αν δεν διακόψουν κάθε άλλη επαγγελματική δραστηριότητα -και το λέω με πολλή ευαισθησία στο ζήτημα αυτό, γιατί το ίδιο ισχύει και για όλους τους υπόλοιπους πολίτες- δεν είναι άνεργοι και δεν μπορούν να εγγραφούν στο ψηφιακό μητρώο της ΔΥΠΑ και να πάρουν βεβαίως και την κάλυψη που προσφέρουν τα δύο ειδικά προγράμματα που έχουμε κάνει για τη ΛΑΡΚΟ, τα οποία νομίζω ότι είναι πολύ βοηθητικά και σημαντικά.

**ΧΡΗΣΤΟΣ ΚΑΤΣΩΤΗΣ:** Γι’ αυτό ζητάμε τροπολογία, κύριε Υπουργέ!

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Επιπρόσθετα και με δεδομένο –ακούστε, κύριε Κατσώτη- ότι σε πολλές περιπτώσεις, ειδικότερα για τους εργαζόμενους στη ΛΑΡΚΟ, δεν ανταποκρίνονται στις ειδικότητες και στα απαιτούμενα προσόντα των φορέων, ζητήθηκε από τους φορείς να προσφέρουν θέσεις απασχόλησης -είναι αυτό το οποίο κάναμε, τροποποιήσαμε- με γνώμονα τις τρέχουσες ανάγκες τους και τις ειδικότητες των πρώην εργαζομένων. Και αυτό το θεωρούμε πάρα πολύ σημαντικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κλείνω, κύριε Πρόεδρε, το ξέρω και τελειώνω.

Ακολούθως και λαμβάνοντας υπ’ όψιν τα νέα δεδομένα που θα προκύψουν από τις συνεντεύξεις, οι φορείς μπορούν να επανέλθουν και να προσφέρουν επικαιροποιημένες θέσεις, ώστε να γίνει και αυτό που λέτε, δηλαδή η σύζευξη προσφοράς και ζήτησης εργασίας και να καλυφθεί το σύνολο των ωφελουμένων, πράγμα το οποίο θέλουμε και πράγμα το οποίο ούτως ή άλλως κάναμε και προνοήσαμε σε συνεργασία με τη ΔΥΠΑ.

Η πλήρης κάλυψη των πρώην εργαζομένων στα ναυπηγεία Σκαραμαγκά με την ίδια δυναμική διαδικασία αποτελεί και μια ένδειξη αποτελεσματικότητας.

Επίσης, οι ωφελούμενοι έχουν το δικαίωμα -είναι σημαντικό να το ακούσετε αυτό, συνάδελφε- να επιλέξουν μεταξύ πλήθους θέσεων, χωρίς η επιλογή τους να είναι δεσμευτική και έχουν δυνατότητα συνεχούς επικαιροποίησης αυτών των επιλογών.

Και να σας πω -και κλείνω, γιατί είναι σημαντικό- ότι σε σχέση με έναν μήνα πριν, όπου είχαμε ξανά ερωτηθεί και είχαμε τη δυνατότητα να απαντήσουμε και να κάνουμε αυτή τη συζήτηση, οι προσφερόμενες θέσεις εργασίας για πρώην εργαζομένους της ΛΑΡΚΟ έχουν αυξηθεί κατά διακόσιες, είναι αυξημένες κατά διακόσιες οι θέσεις. Προσφέρονταν χίλιες διακόσιες σαράντα εννιά θέσεις, τώρα προσφέρονται χίλιες τετρακόσιες εξήντα μία θέσεις. Εδώ είμαστε, θα παρακολουθήσουμε το ζήτημα, θα είμαστε προφανώς πάντα σε επικοινωνία και σε γόνιμο διάλογο και θα δούμε τι άλλη βελτίωση μπορεί να γίνει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 11.09΄ λύεται η συνεδρίαση για τη Δευτέρα 7 Απριλίου 2025 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**